text:
Kala mefilu laJehova leameno
‘Omwene ota ka lwifa oiwana, ngaashi mefiku lolwoodi laye, mefiku loita.’ — SAK. 14:3.
1, 2. Oita ilipi tai ka luwa shili mafiku, novapiya vaKalunga itava ka ninga shike pefimbo loita oyo?
MOMAFIKU 30 Oktoba 1938, ovanhu omamiliyona mOilongo ya Hangana ova li tava pwilikine koprograma imwe yokoradio iholike. Pefimbo loprograma oyo, ovo va li tava dana ve li onga ovaleshi veenghundana ova li va shiivifa kutya oishitwa yonhumba ya dja kopulaneta yedina Mars oya li tai ponokele Edu noku li hanauna po. Nonande koradio okwa li kwa shiivifwa kutya oprograma oyo oya li ashike oshinyandwa, ovanhu vahapu ova li ve shii otapa luwa oita yo vene. Vamwe ova li nokuli va ninga eenghendabala opo ve li amene koishitwa oyo.
2 Kunena, otaku ka luwa shili oita mafiku, ndele ovanhu vahapu inava hala oku shi dimina. Oita oyo hai ifanwa Harmagedon oya xunganekwa mOmbibeli, ndele kai fi ashike ehokololo longaho. Kalunga ota ka lwa oita oyo okukondjifa ounyuni ou woukolokoshi. (Eh. 16:14-16) Ovapiya vaKalunga itava ka lwa poita oyo, ndele ponhele yaasho, Kalunga ote ke tu xupifa monghedi ididilikwedi omolweenghono daye.
3. Ohatu ka kundafana kombinga yexunganeko lilipi, nomolwashike exunganeko olo la fimana kufye kunena?
3 Exunganeko lOmbibeli olo li li muSakaria etukulwa 14 otali tu lombwele shihapu kombinga yoita yaHarmagedon. Nonande ola shangwa pa pita omido 2 500 lwaapo, exunganeko olo ola fimanenena kufye kunena. (Rom. 15:4) Otali popi kombinga yoinima oyo ya li ya ningilwa oshiwana shaKalunga okudja eshi Kristus a hovela okupangela meulu mo 1914. Otali tu lombwele yo kombinga yoinima itunhula oyo tai ka ningwa mafiku. Ole tu lombwela shi na sha ‘nefilu linene’ nosho yo “omeva omanamwenyo.” (Sak. 14:4, 8) Moshitukulwa eshi, ohatu ke lihonga kutya efilu olo oshike nosho yo nghee ovalongeli vaJehova hava amenenwa mo. Ohatu ke lihonga yo kutya omeva omanamwenyo oshike nosho yo nghee hatu dulu okumona mo ouwa muo. Kungaho, itatu ka shiiva ashike kutya otwa pumbwa okunwa omeva oo, ndele ohatu ka kala yo twa hala oku a nwa. Onghee hano, natu ka yandjeni elitulemo letu alishe kexunganeko olo. — 2 Pet. 1:19, 20.
“EFIKU LOMWENE” TALI HOVELE
4. (a) “Efiku lOmwene” ola hovela naini? (b) Ovakriste ovavaekwa ova kala tava udifa kombinga yashike omido dihapu komesho yo 1914, novawiliki vopapolotika novomalongelokalunga ova li ve linyenga ngahelipi?
4 Exunganeko olo li li muSakaria etukulwa 14 ola hovela tali ti: “Efiku lOmwene tali uya.” (Lesha Sakaria 14:1, 2.) Mbela efiku olo olilipi? Olo ‘efiku lOmwene’ olo la hovela mo 1914 eshi Jesus a ninga Ohamba yOuhamba waKalunga meulu. (Eh. 1:10; 11:15) Oule womido dihapu, Ovakriste ovavaekwa ova kala tava udifa kutya exulilo ‘lomafimbo ovapaani’ ola li tali ke uya mo 1914. Ova li yo va udifa kutya okudja momudo oo, otaku ka kala omaupyakadi mahapu mounyuni shi dulife nale. (Luk. 21:24) Mbela “ovapaani” ova li ngoo va pwilikina kelondwelo olo? Ahowe, ndele ponhele yaasho, ovawiliki vopapolotika novomalongelokalunga ova li va sheka nokuhepeka Ovakriste ovo. Mokuninga ngaho, ovawiliki ovo paulelalela ova li tava sheke Kalunga Omunaenghono adishe, molwaashi Ovakriste ovavaekwa ove lile po Ouhamba waKalunga. — Heb. 12:22, 28.
5, 6. (a) Ovatondi voshiwana shaKalunga ova li va ninga shike? (b) Oolyelye va li “oshixupe shoshiwana”?
5 Sakaria okwa xunganeka kutya ovatondi voshiwana shaKalunga ova li tava ka ninga shike, a ti: “Oshilando [Jerusalem] tashi ka tewa.” “Oshilando” Jerusalem otashi faneke Ouhamba waKalunga wopaMessias. Ovakriste ovavaekwa ovo ve li natango kombada yedu ove li oshitukulwa shOuhamba oo. (Fil. 3:20) Oshilando osho osha li sha “tewa” pefimbo lOita yOtete yOunyuni eshi ovamwatate ovo va li ve na oshinakuwanifwa shinene mehangano laJehova va li va kwatwa ndele tava tulwa modolongo moAtlanta, shomuGeorgia, mOilongo ya Hangana yaAmerika. Ovatondi ova li va ungaunga nonyanya nOvakriste ovavaekwa, tava shilike oishangomwa yavo nova li va kendabala okukangheka oilonga yavo yokuudifa. Osha li sha fa ovatondi va ‘tinha,’ ile va nyeka ko nonyanya omaumbo oshilando.
6 Nonande ovatondi ovanaenghono ova kala nokuhepeka oshiwana shaKalunga noku shi lundila, inava dula okuhanauna po elongelokalunga lashili. Opa li natango Ovakriste ovavaekwa ovo va kala ovadiinini. Ngaashi sha popiwa kuSakaria, ovavaekwa ovo ova li “oshixupe shoshiwana” osho sha anya ‘okutewa mo moshilando.’
7. Ovakriste ovavaekwa ove tu tulila po oshihopaenenwa shilipi kunena?
7 Mbela ovatondi ova li ngoo va efa po okuhepeka oshiwana shaKalunga eshi Oita yOtete yOunyuni ya xula? Ahowe. Omahepeko oo a li a xunganekwa kuSakaria okwa ka twikila. (Eh. 12:17) Pashihopaenenwa, ovamwatate ova ka hepekwa shinyanyalifa pefimbo lOita Itivali yOunyuni. Oshihopaenenwa shoudiinini shOvakriste ovavaekwa otashi tu tu omukumo kunena opo tu dule okulididimikila omayeleko oo tashi dulika e tu hange. Omayeleko oo okwa kwatela mo omapataneko oo haa dilile kovapambele, kovanailonga vakwetu nosho yo kovanafikola vakwetu ovo have tu sheke omolweitavelo letu. (1 Pet. 1:6, 7) Kashi na nee mbudi kutya ohatu kala peni, otwa tokola toko okukala ovadiinini notuha tilifwe nande kovapataneki vetu. (Fil. 1:27, 28) Ndele mbela ongahelipi hatu dulu okukala twa amenwa mokati kovanhu ovo ve tu tonde? — Joh. 15:17-19.
JEHOVA TA TOTO PO “EFILU LINENE”
8. (a) Outumbulilo eemhunda oo wa longifwa mOmbibeli omafimbo amwe ohau faneke shike? (b) “Omhunda yeemono” otai faneke shike?
8 Otwe lihonga kutya Jerusalem ile “oshilando” osho sha popiwa mexunganeko otashi faneke Ouhamba waKalunga. Ndele mbela ‘omhunda yeemono oyo i li popepi naJerusalem’ otai faneke shike? Omhunda oyo otai ka “tukauka pokati” ngahelipi ndele tai ningi eemhunda mbali? Mbela omolwashike Jehova e di ifana kutya ‘eemhunda dange’? (Lesha Sakaria 14:3-5.) Outumbulilo eemhunda oo wa longifwa mOmbibeli omafimbo amwe otau faneke omauhamba ile omapangelo. Kakele kaasho, Ombibeli luhapu ohai ti kutya omanangeko noupuna nosho yo eameno ohai di komhunda yaJehova. (Eps. 72:3; Jes. 25:6, 7) Onghee hano, omhunda yeemono otai faneke ounamapangelo waJehova weshito alishe.
9. ‘Okutukauka pokati’ kwomhunda yeemono okwa hala okutya shike?
9 Okutukauka pokati kwomhunda yeemono okwa hala okutya shike? Okwa hala okutya Jehova okwa li ta ka dika po epangelo limwe vali omolwelalakano le likalekelwa. Epangelo olo nalo olaKalunga, na Jesus Kristus oye Ohamba yalo. Onghee hano, Jehova oha ifana omapangelo oo ta ti ‘eemhunda dange,’ molwaashi aeshe oaye. — Sak. 14:4.
10. “Efilu linene” olo li li pokati keemhunda mbali otali faneke shike?
10 Exunganeko ola popya kutya eshi omhunda yeemono ya tukauka pokati, imwe oya ama kolundume imwe okolukadi, eemhadi daJehova otadi ka lyata keemhunda adishe. Eshi omhunda oyo ya tukauka, pokati kayo opa holoka “efilu linene” li li koshi yeemhadi daJehova. Efilu olo otali faneke shike? Otali faneke eameno laKalunga. Ngaashi ashike ovanhu hava kala va amenwa mefilu olo li li pokati keemhunda mbali, ovapiya vaJehova ova amenwa koshi yepangelo laye nosho yo lOmona waye. Jehova ke na efiku a efe elongelokalunga la koshoka li hanaunwe po. Mbela omhunda yeemono oya li ya tukuka naini? Osha li sha ningwa mo 1914, eshi Jesus a hovela okupangela meulu. Exunganeko ola ti yo kutya oshiwana shaJehova osha li tashi ka ya onhapo ‘kefilu linene.’ Osho osha li sha hovela okuningwa naini mbela?
OSHIWANA SHAKALUNGA TASHI I ONHAPO KEFILU
11, 12. (a) Onaini oshiwana shaKalunga sha hovela okuya onhapo kefilu? (b) Oshike tashi ulike kutya Jehova oha amene oshiwana shaye?
11 Jesus okwa londwela ovashikuli vaye a ti: “Tamu tondelwa edina lange koiwana aishe.” (Mat. 24:9) Ovashikuli vaJesus ova li ve tondike neenghono, unene tuu okudja mo 1914, eshi omafiku axuuninwa a hovela. Pefimbo lOita yOtete yOunyuni, ovatondi ova li va hepeka nonyanya Ovakriste ovavaekwa ovadiinini, ndele nande ongaho, inava dula okuxulifa po elongelokalunga lashili. Mo 1919, oshiwana shaKalunga osha li sha manguluka ko komalongelokalunga oipupulu, sha hala okutya, kuBabilon Shinene. (Eh. 11:11, 12) * Momudo omo, omo oshiwana shaKalunga sha hovela okuya onhapo kefilu.
12 Okudja mo 1919, Jehova okwa kala nokwaamena ovalongeli vaye vashili mounyuni aushe. Omido omilongo da pita, omapangelo mahapu okwa kala taa kendabala oku ya moshipala Eendombwedi daJehova diha udife ile okushilika oishangomwa yado. Oshinima sha tya ngaho otashi ningwa nokunena moilongo imwe. Ndele Jehova ina efa omapangelo oo a hanaune po elongelokalunga lashili. Kashi na nee mbudi kutya omapangelo opanhu otaa ningi shike, Jehova ota ka twikila okulongifa eenghono daye dinenenene opo a amene oshiwana shaye. — Deut. 11:2.
13. Oshike tashi ke tu kwafela tu kale mefilu laJehova leameno, nomolwashike sha fimanenena kufye shi dulife nale okukala mefilu la tya ngaho?
13 Ngeenge otwa twikile okukala ovadiinini kuJehova, ohatu ka kala mefilu laye leameno. Jehova nOmona waye itava ka efa nande omunhu ile oshinima shonhumba shi tu ‘vakule mo meke laYe.’ (Joh. 10:28, 29) Jehova ohe tu pe ekwafo keshe olo twa pumbwa opo tu kale ovadiinini kOunamapangelo waye nosho yo kOuhamba wOmona waye. Ohatu ka kala twa pumbwa nokuli ekwafo laye neenghono poudjuu munene oo u li poduka. Onghee hano, osha fimanenena kufye shi dulife nale okukala mefilu laJehova leameno.
‘EFIKU LOLWOODI LAYE’ LA FIKA
14, 15. Mefiku omo Jehova ta ka lwifa ovatondi vaye, oshike tashi ka ningilwa ovo vehe li meameno laye?
14 Eshi exulilo lounyuni ou woukolokoshi tali ehene popepi, Satana ota ka kala ta ponokele neenghono ovapiya vaJehova. Ndele mafiku Satana ota ka ponokela oshiwana shaJehova lwaxuuninwa, na Jehova ote ke mu lwifa nokuhanauna po ovatondi voshiwana shaye aveshe. Olo otali ka kala ‘efiku lolwoodi laye,’ ngaashi sha xunganekwa kuSakaria. Olwoodi olo otali ka kala li dule omalwoodi aeshe oo Jehova Omukwanyati a lwa nale. — Sak. 14:3.
15 Oshike tashi ka ningilwa ovo vehe li meameno laJehova mefiku omo ta ka lwifa ovatondi vaye? Exunganeko ola ti kutya “eluwa itali tende vali,” sha hala okutya, Kalunga ita ka kala a hokwa ovanhu va tya ngaho. Exunganeko ola ti yo kutya “eenghambe, omamula, neengamelo noumbulu noinamwenyo aishe” otai ka “laula.” Osho osha hala kutya oilwifo nomashina oo haa longifwa moita itaa ka pondola sha vali ile tu tye itaa ka kala vali e na oshilonga. Jehova ota ka longifa yo “ehandukilo” ile omukifi. Nonande katu shii ngeenge osho otashi ka kala omukifi wo venevene, omesho nomalaka avo ‘otaa ka ola.’ Ndele otu na oushili kutya itave ke tu ningila owii washa ile okusheka Kalunga. (Sak. 14:6, 7, 12, 15) ‘Eehamba adishe dopedu neengudu dado dovakwaita’ otadi ka yambidida Satana, ndele kashi na nee mbudi kutya otadi ka hangwa peni kombada yedu, otadi ka hanaunwa po. (Eh. 19:19-21) Ombibeli oya ti: “Oonakudipawa kOmwene otava ka kala nokunangala kominghulo dounyuni fiyo ominghulo dikwao.” — Jer. 25:32, 33.
16. Omapulo elipi hatu dulu okulipula pauhandimwe, noshike hatu ka pumbwa okuninga pefimbo loudjuu munene?
16 Aveshe ovo hava lu moita ohava mono oixuna, kutya nee ovovo xuuninwa hava ka findana. Ovapiya vaKalunga navo otava ka mona oixuna poudjuu munene. Otashi dulika tu ka kale tuhe na oikulya ya wana, ile tu ka kanife oiniwe yetu ihapu. Otashi dulika yo tu kufwe emanguluko olo tu na paife. Mbela ngeenge eenghalo odo ode tu hange, ohatu ke linyenga ngahelipi? Mbela ohatu ka kala twa lyalyakana? Mbela ohatu ka teka omukumo ndele hatu kanifa eteelelo filufilu? Mbela ohatu ka efa po okulongela Jehova? Pefimbo loudjuu munene, otu na okukala mefilu leameno, twa diinina muJehova notu na elineekelo kutya ote ke tu amena. — Lesha Habakuk 3:17, 18.
“OMEVA OMANAMWENYO TAA KA KUNGULUKA”
17, 18. (a) “Omeva omanamwenyo” oshike? (b) ‘Efuta lokoushilo’ nosho yo ‘efuta lokouninginino’ otaa faneke shike? (c) Otwa tokola toko okuninga shike?
17 Konima yoita yaHarmagedon, ‘omeva omanamwenyo otaa ka kunguluka’ okudja mOuhamba waKristus. “Omeva omanamwenyo” oo otaa faneke keshe osho Kalunga a pa ovanhu opo va dule okukala nomwenyo fiyo alushe. ‘Efuta lokoushilo’ olo popiwa mexunganeko laSakaria, olo Efuta La Fya, notali faneke oonakufya ovo va kofa meembila. ‘Efuta lokouninginino’ olo Efuta loPokati. Molwaashi mefuta olo omu yadi oinima i na omwenyo, otali faneke “ongudu inene” oyo tai ka xupa puHarmagedon. (Lesha Sakaria 14:8, 9; Eh. 7:9-15) Eengudu odo dopavali dovanhu otadi ka nwa “omeva omanamwenyo” okudja ‘momulonga womeva omwenyo.’ Oshidjemo, aveshe otava ka kala va wanenena notava ka kala nomwenyo fiyo alushe. — Eh. 22:1, 2.
18 Eshi Jehova ta ka hanauna po onghalelo ei youkolokoshi, ote ke tu amena note ke tu twala mounyuni waye mupe wouyuki. Nonande oiwana aishe yomounyuni oi tu tonde, otwa tokola toko okukala ovadiinini kOuhamba waKalunga nohatu ka kala mefilu leameno laJehova.
^ okat. 11 Tala embo Revelation—Its Grand Climax at Hand! epandja 169-170.


c: text/html

text:
ETUKULWA 4
Jesus Kristus oye lyelye?
Jesus ota dana onghandangala ye likalekelwa ilipi?
Okwa dile peni?
Okwa li omunhu a tya ngahelipi?
1, 2. (a) Omolwashike okushiiva kombinga yomunhu a fimana itashi ti kutya ou mu shii lelalela? (b) Engwangwano lilipi li li po shi na sha naJesus?
OPE na ovanhu ovo va shiivika nawa mounyuni. Vamwe ova shiivika nawa momidingonoko davo, moilando yavo ile moilongo yavo. Vamwe ova shiivika mounyuni aushe. Ndele okushiiva ashike edina lomunhu a fimana itashi ti kutya ou mu shii lelalela. Itashi ti kutya ou shii ondjokonona yaye nosho yo omaukwatya aye lela.
2 Ovanhu mounyuni aushe ova uda sha shi na sha naJesus Kristus, nokuli nonande okwa li kombada yedu omido 2 000 lwaapo da pita. Ndele vahapu kave shii kutya Jesus okwa li lelalela a tya ngahelipi. Vamwe otava ti kutya okwa li ashike omunhu muwa. Vamwe otava ti kutya okwa li ashike omuprofeti. Natango vamwe ova itavela kutya Jesus oye Kalunga noku na okwiilikanwa. Mbela oku na okwiilikanwa shili?
3. Omolwashike sha fimana kwoove okushiiva oshili kombinga yaJesus?
3 Osha fimana kwoove okushiiva oshili kombinga yaJesus. Omolwashike mbela? Omolwaashi Ombibeli otai ti: ‘Nomwenyo waalushe owo tuu ou, vo ve ku shiive, Oove auke Kalunga kashili, naau we mu tuma, Jesus Kristus.’ (Johannes 17:3) Heeno, okushiiva oshili kombinga yaJehova Kalunga nosho yo yaJesus Kristus otaku dulu okutwala komwenyo waalushe moparadisa kombada yedu. (Johannes 14:6) Natango, Jesus okwa tula po oshihopaenenwa sha denga mbada shi na sha nanghee tu na okukala nosho yo nghee tu na okuungaunga navamwe. (Johannes 13:34, 35) Metukulwa lotete lembo eli, otwa kundafana oshili kombinga yaKalunga. Paife natu kundafaneni osho Ombibeli tai hongo shili kombinga yaJesus Kristus.
MESSIAS OO A UDANEKWA
4. Omadinafimaneko “Messias” nosho yo “Kristus” otaa ti ngahelipi?
4 Nale, fimbo Jesus kwa li ina dalwa e li omunhu kombada yedu, Ombibeli oya xunganeka okuuya kwaao Kalunga a li ta ka tuma e li Messias ile Kristus. Omadinafimaneko “Messias” (la dja koshitya shOshiheberi) nosho yo “Kristus” (la dja koshitya shOshigreka) aeshe otaa ti “Omuvaekwa.” Omuudanekwa oo okwa li ta ka vaekwa, sha hala okutya, okwa li ta ka pewa ondodo ye likalekelwa kuKalunga. Momatukulwa embo eli oo e li komesho, ohatu ke lihonga shihapu shi na sha nondodo yaMessias ya fimana mokuwanifwa kwomaudaneko aKalunga. Ohatu ke lihonga yo kombinga yomanangeko noupuna oo Jesus ta dulu oku tu etela paife. Ndele fimbo Jesus kwa li ina dalwa e li omunhu kombada yedu, nope he na omalimbililo, vahapu okwa li tave lipula kutya: ‘Olyelye a li ta ka kala Messias?’
5. Ovahongwa vaJesus ova li va itavela filufilu shike shi na sha naye?
5 Mefelemudo lotete O.P., ovahongwa vaJesus Omunasaret okwa li va itavela filufilu kutya oye a li Messias a udanekwa. (Johannes 1:41) Umwe womovahongwa, omulumenhu wedina Simon Petrus, okwa popya a manguluka ta lombwele Jesus, a ti: “Oove Kristus.” (Mateus 16:16) Ndele ongahelipi ovahongwa ovo va li va dula okukala noushili kutya Jesus oye lela a li Messias oo a li a udanekwa, nongahelipi nafye hatu dulu okukala noushili wa tya ngaho?
6. Yelifa nghee Jehova a kwafela ovadiinini va didilike mo Messias.
6 Ovaprofeti vaKalunga ovo va li ko komesho yaJesus ova xunganeka omauyelele mahapu e na sha naMessias. Omauyelele oo okwa li taa ka kwafela vamwe ve mu didilike mo. Ohatu dulu oku shi faneka ngaha: Natu tye nee owa pulwa u ye u ka tale omunhu oo ino shakeneka nande onale konhele oko haku kanghama eebesa ile koshitaasi shomashina ile kokapale keedila oko ku na ovanhu vahapu. Mbela itashi ka kwafa ngeenge umwe okwe ku pe ouyelele u na sha naao to ka tala? Sha faafana, okupitila movaprofeti vopefimbo lOmbibeli, Jehova okwa yandja ouyelele muhapu wa yela u na sha naasho Messias a li ta ka ninga nosho yo osho a li ta ka ningilwa. Ewanifo lomaxunganeko mahapu oo okwa li tali ka kwafela ovadiinini ve mu didilike mo nawa.
7. Omaxunganeko avali elipi a wanifwa shi na sha naJesus?
7 Konakona ashike koihopaenenwa ivali. Shotete, omido di dule 700 komesho yefimbo, omuprofeti Mika okwa xunganeka kutya Omuudanekwa okwa li ta ka dalelwa muBetlehem, okadoolopa kanini komuJuda. (Mika 5:1) Jesus okwa li lela a dalelwa peni? Omokadoolopa ngoo oko! (Mateus 2:1, 3-9) Oshitivali, omafelemido mahapu komesho yefimbo, exunganeko olo la shangwa muDaniel 9:25 ola ulika komudo wokondadalunde omo Messias a li ta ka holoka — 29 O.P. * Ewanifo lomaxunganeko oo nosho yo makwao otali ulike kutya Jesus oye a li Messias omuudanekwa.
8, 9. Oumbangi ulipi wa li wa yela mo nawa pokuninginifwa kwaJesus kutya oye a li Messias?
8 Oumbangi mukwao kutya Jesus oye a li Messias a udanekwa owa ka yela mo nawa pexulilo lo 29 O.P. Omudo oo omo Jesus a ya kuJohannes Omuninginifi a ka ninginifwe momulonga waJordan. Jehova okwa li a udanekela Johannes edidiliko opo a dule okudidilika mo Messias. Johannes okwa li a mona edidiliko olo pokuninginifwa kwaJesus. Ombibeli otai popi osho sha ningwa po tai ti: “Ndele Jesus eshi a [ninginifwa, NW] okwa dja momeva diva, ndele tala, eulu la yeuluka, ndele e wete Omhepo yaKalunga [ya fa onghuti] ya kuluka ndee tai uya kombada yaye. Ndele tala, ondaka ya dja meulu ndee tai ti: Ou Omona wange omuholike, onde mu hokwa.” (Mateus 3:16, 17) Konima yokumona nokuuda osho sha ningwa po, Johannes ka li e na omalimbililo kutya Jesus okwa li a tumwa kuKalunga. (Johannes 1:32-34) Pefimbo opo eshi Jesus a li a tililwa omhepo ile eenghono daKalunga tadi longo, okwa ninga Messias ile Kristus, oo a vaekwa a ka kale Omuwiliki nOhamba. — Jesaja 55:4.
9 Ewanifo lomaxunganeko Ombibeli nosho yo oumbangi waJehova Kalunga mwene oya ulika sha yela kutya Jesus oye a li Messias omuudanekwa. Ndele Ombibeli otai nyamukula omapulo makwao avali a fimana e na sha naJesus Kristus, kutya: Okwa dile peni, nokwa li omunhu a tya ngahelipi?
JESUS OKWA DILE PENI?
10. Ombibeli otai hongo shike shi na sha nokukala po kwaJesus fimbo ine uya kombada yedu?
10 Ombibeli otai hongo kutya Jesus okwa kala nale meulu fimbo ine uya kombada yedu. Mika okwa xunganeka kutya Messias okwa li ta ka dalelwa muBetelehem nokwa ti kutya ehovelo laYe “oloshitonale.” (Mika 5:1) Oikando ihapu, Jesus okwa popya kutya okwa li meulu fimbo ina dalwa e li omunhu kombada yedu. (Johannes 3:13; 6:38, 62; 17:4, 5) Eshi a li oshishitwa shopamhepo meulu, okwa li e na ekwatafano le likalekelwa naJehova.
11. Ombibeli otai ulike ngahelipi kutya Jesus oye Omona waJehova e na ondilo inene?
11 Jesus oye Omona waJehova e na ondilo inene — nope na etomheno liwa kutya omolwashike shi li ngaho. Ota ifanwa ‘omudalwa wotete woishitwa aishe,’ molwaashi oye a shitwa tete kuKalunga. * (Ovakolossi 1:15) Ope na yo vali oshinima shimwe osho tashi ningi Omona oo a kale e likalekelwa. Oye ‘Omona ewifa.’ (Johannes 3:16) Osho osha hala okutya kutya Jesus oye aeke a shitwa kuKalunga sha yukilila. Jesus oye yo aeke a longifwa kuKalunga eshi a shita oinima aishe ikwao. (Ovakolossi 1:16) Ndele natango, Jesus ota ifanwa ‘ondjovo.’ (Johannes 1:14) Osho otashi tu lombwele kutya okwa li ha popile ko Kalunga, sha yela kutya okwa li ha yandje omatumwalaka nomalombwelo aKalunga kovanamati vaXe vakwao, vopamhepo novopanhu.
12. Otu shi shii ngahelipi kutya Omona oshiveli ke fike puKalunga?
12 Mbela Omona oshiveli oku fike puKalunga, ngaashi vamwe va itavela? Osho hasho Ombibeli tai hongo. Ngaashi twa mona mokatendo ka tetekela, Omona okwa shitwa. Hano osha yela kutya, oku na ehovelo, ofimbo Jehova Kalunga e he na ehovelo ile exulilo. (Epsalme 90:2) Omona ewifa ina kendabala nande onale nokuli a kale e fike puXe. Ombibeli otai hongo sha yela kutya Xe oku dule Omona. (Johannes 14:28; 1 Ovakorinto 11:3) Jehova oye aeke “Kalunga Omunaenghono adishe.” (Genesis 17:1) Onghee hano, kape na oo e fike puye. *
13. Ombibeli oya hala okutya ngahelipi ngeenge tai popi Omona e li “olupe laKalunga iha monika”?
13 Jehova nosho yo Omona waye oshiveli ova kala tava hafele ekwatafano lopofingo oule womido omamiliyona omayovi — nale fimbo eulu li yadi eenyofi nosho yo edu inai shitwa. Kava li tuu ve holafane! (Johannes 3:35; 14:31) Omona oo omuholike okwa li a fa Xe filufilu. Omolwaasho Ombibeli tai popi Omona e li “olupe laKalunga iha monika.” (Ovakolossi 1:15) Heeno, ngaashi ashike omonamati wopanhu ta dulu okukala a fa naanaa xe meenghedi di lili noku lili, Omona oo womeulu oku na omaukwatya a fa aXe.
14. Ongahelipi Omona ewifa laJehova a li a dalwa e li omunhu wokombada yedu?
14 Omona ewifa laJehova okwa dja mo meulu nehalo liwa ndele te uya kombada yedu a kale omunhu wokombada yedu. Ndele otashi dulika u diladile kutya: ‘Ongahelipi oshishitwa shopamhepo tashi dulu okudalwa shi li omunhu wokombada yedu?’ Opo Jehova a wanife po osho, okwa ninga oshikumwifilonga. Okwa lundulula omwenyo wOmona waye oshiveli okudja meulu ndele te u tula moshidalelo shokakadona Okajuda kedina Maria. Kapa li xe wopanhu a kwatelwa mo. Kungaha, Maria okwa dala okaana okamati ka wanenena nokwe ka luka Jesus. — Lukas 1:30-35.
JESUS OKWA LI OMUNHU A TYA NGAHELIPI?
15. Omolwashike hatu dulu okutya kutya ohatu dulu okushiiva nawanawa Jehova okupitila muJesus?
15 Osho Jesus a popya nokwa ninga eshi a li kombada yedu otashi tu kwafele tu mu shiive nawa. Kakele kaasho, okupitila muJesus ohatu dulu okushiiva Jehova nawanawa. Omolwashike shi li ngaho? Dimbulukwa kutya Omona oo oku li oshifeka shaXe sha wanenena. Omolwaasho Jesus a lombwela umwe womovahongwa vaye a ti: “Ou [a] mona nge, oye a mona Tate.” (Johannes 14:9) Omambo Ombibeli ane a shiivika Omavangeli — Mateus, Markus, Lukas naJohannes — otae tu lombwele shihapu shi na sha nonghalamwenyo, oilonga nosho yo omaukwatya aJesus Kristus.
16. Oshike sha li etumwalaka laJesus la fimana, nehongo laye ola dja peni?
16 Jesus okwa li a shiivika nawa e li “omuhongi.” (Johannes 1:38; 13:13) Okwa li a honga shike? Etumwalaka laye la fimana ola li “evangeli louhamba,” sha hala okutya, Ouhamba waKalunga, epangelo lomeulu olo tali ka pangela edu alishe notali ka etela ovanhu ovaduliki omanangeko noupuna taa kalelele. (Mateus 4:23) Etumwalaka olo ola li lalyelye? Jesus okwa ti: “Elongo lange kali fi lange, ndele laau a tuma nge,” sha hala okutya, ola li laJehova. (Johannes 7:16) Jesus okwa kala e shi shii kutya Xe okwa hala ovanhu va ude onghundana iwa yOuhamba. MEtukulwa eti-8, ohatu ke lihonga shihapu shi na sha nOuhamba waKalunga nosho yo osho tau ka wanifa po.
17. Jesus okwa hongela peni, nomolwashike a ninga eenghendabala da mana mo da tya ngaho opo a honge vamwe?
17 Jesus okwa hongela peni? Keshe opo a li a hanga ovanhu — momikunda nomoilando, peenhele domalandifilo nosho yo momaumbo avo. Jesus ka li a teelela ovanhu ovo ve uye kuye. Oye a ya kuvo. (Markus 6:56; Lukas 19:5, 6) Omolwashike Jesus a ninga eenghendabala da mana mo da tya ngaho nokulongifa efimbo lihapulihapu mokuudifa nokuhonga? Omolwaashi okuninga ngaho osha li ehalo laKalunga shi na sha naye. Jesus okwa longa alushe ehalo laXe. (Johannes 8:28, 29) Ndele opa li etomheno limwe vali kutya omolwashike a li a udifa. Okwa li e uditile olukeno eengudu dovanhu ovo va li ve uya kuye. (Mateus 9:35, 36) Kava li va filwa oshisho kovawiliki vavo vomalongelokalunga, ovo va li ve na oku va honga oshili kombinga yaKalunga nosho yo omalalakano aye. Jesus okwa li e shii kutya ovanhu ova li va pumbwa neenghono okuuda etumwalaka lOuhamba.
18. Omaukwatya elipi aJesus u wete mahokwifa neenghono?
18 Jesus okwa li omunhu e na olukeno lopahole nosho yo omaliudo omoule. Nomolwaasho, vamwe ova li ve wete shipu okupopya naye nokwa li e na olune. Nokuli nounona ova li hava kala ve udite va manguluka okukala puye. (Markus 10:13-16) Jesus ka li e na onhondo. Okwa li e tonde enyonauko nokuhenouyuki. (Mateus 21:12, 13) Pefimbo olo eshi ovakainhu va li inava fimanekwa nova li ve na omaufembanghenda manini, Jesus okwa li a ungaunga navo nefimaneko. (Johannes 4:9, 27) Jesus okwa li omulininipiki shili. Pomhito imwe, okwa li a kosha eemhadi dovayapostoli vaye, oshilonga osho sha li luhapu hashi longwa komupiya wongaho.
19. Oshihopaenenwa shilipi tashi ulike kutya Jesus okwa li e na ko nasha neemhumbwe davamwe?
19 Jesus okwa li e na ko nasha neemhumbwe davamwe. Osho osha li shi liwetikile mo unene tuu eshi a longifa eenghono domhepo yaKalunga okulonga oikumwifilonga yokuvelula. (Mateus 14:14) Pashihopaenenwa, omulumenhu e na oudu woshilundu okwa li a ya kuJesus ndele ta ti: “Oove ngenge wa hala, oto dulu okuyelifa nge.” Jesus okwa li e udite ouyahame nokumona oixuna kwomulumenhu oo. Mokulinyengifwa konghenda, Jesus okwa nana eke laye ndele ta kumu omulumenhu ta ti: “Onda hala, yela.” Nomulumenhu oo kwa li ta ehama okwa li a velulwa! (Markus 1:40-42) Mbela ou shi shii kutya omulumenhu oo okwa li a hafa shi fike peni?
OKWA KALA OMUDIININI FIYO OKEXULILO
20, 21. Ongahelipi Jesus a tula po oshihopaenenwa shokudulika noudiinini kuKalunga?
20 Jesus okwa tula po oshihopaenenwa shiwaelela shokudulika noudiinini kuKalunga. Okwa kala omudiinini kuXe womeulu meenghalo adishe nonande opa li omapataneko nokumona oixuna keshe. Okwa kondjifa omayeleko aSatana netokolotoko nonomupondo. (Mateus 4:1-11) Pomhito imwe, ovapambele vamwe vaJesus kava li ve mu itavela, nova li ve mu ula nokuli kutya “otai eenghwengu.” (Markus 3:21) Ndele Jesus ina efa ve mu nwefe mo; okwa li a twikila okulonga oilonga yaKalunga. Nonande okwa li a tukwa nokuhepekwa, Jesus okwa kala nelipangelo, ina kendabala okuyahameka ovapataneki vaye. — 1 Petrus 2:21-23.
21 Jesus okwa kala omudiinini fiyo okefyo — efyo linyanyalifa noliyahameka eshi a dipawa kovatondi vaye. (Ovafilippi 2:8) Diladila kwaasho elididimikila mefiku laxuuninwa longhalamwenyo yaye e li omunhu wokombada yedu. Okwa li a kwatwa, a lundilwa keembangi doipupulu, a tokolwa kovapanguli va nyonauka, a shekwa keengudu dovahongaifi nokwa li a hepekwa kovakwaita. Eshi a li e li komuti oko a valelwa, okwa fuda mo omufudo waye waxuuninwa, a ingida a ti: “Sha longwa sha pwa.” (Johannes 19:30) Ndele mefiku etitatu konima yefyo laJesus, Xe womeulu okwe mu nyumuna a kale vali nomwenyo wopamhepo. (1 Petrus 3:18) Oivike inini konima yaasho, okwa shuna meulu. Omo okwa “kala omutumba kolulyo laKalunga” nokwa li a teelela okupewa eenghono dopauhamba. — Ovaheberi 10:12, 13.
22. Jesus okwa wanifa po shike mokukala omudiinini fiyo okefyo?
22 Jesus okwa wanifa po shike mokukala omudiinini fiyo okefyo? Efyo laJesus ole tu yeululila shili omhito yoku ka mona omwenyo waalushe moparadisa kombada yedu, metwokumwe nelalakano laJehova lopehovelo. Metukulwa tali landula ohatu ka kundafana nghee efyo laJesus la ninga oshinima osho tashi shiiva.
^ okat. 7 Omolweyelifo li na sha nokuwanifwa kwexunganeko laDaniel li na sha naJesus, tala Oshiwedelwako pepandja 197-199.
^ okat. 11 Jehova ota ifanwa Tate molwaashi oye Omushiti. (Jesaja 64:8) Molwaashi Jesus okwa shitwa kuKalunga, ota ifanwa Omona waKalunga. Omolwomatomheno a faafana, oishitwa ikwao yopamhepo nokuli nomulumenhu Adam otava ifanwa ovana vaKalunga. — Job 1:6; Lukas 3:38.
^ okat. 12 Omolwoumbangi muhapu kutya Omona oshiveli ke fike puKalunga, tala Oshiwedelwako pepandja 201-204.

robotstxt: allowed

filter: keep


text:
Oto endele ngoo pamwe nehangano laJehova?
“Omesho Omwene ohaa pashukile ovayuki.” — 1 PET. 3:12.
1. Ehangano lilipi la pingena po oshiwana shaIsrael oshishunimonima osho sha li sha humbata edina laJehova? (Tala efano pehovelo loshitukulwa.)
JEHOVA oye a tota po eongalo lopaKriste lomefelemudo lotete noye a kala ta tungulula elongelokalunga lashili mefimbo la pita. Ngaashi twe lihonga moshitukulwa sha tetekela, ehangano olo ola kwatela mo ovashikuli vaKristus votete olo la pingena po oshiwana shaIsrael oshishunimonima osho sha li sha humbata edina laJehova. Ovo va li mehangano lipe olo la li la hokiwa kuKalunga, ova li va xupa eshi Jerusalem sha hanauna po 70 O.P. (Luk. 21:20, 21) Momafiku aa axuuninwa, ehangano lipe ola unganekwa li kalele po Jehova, noitali ka hanaunwa po eshi ounyuni waSatana tau ka hanaunwa po fiyo alushe. (2 Tim. 3:1) Osho otu shi shii ngahelipi?
2. Jesus okwa popya shike shi na sha ‘noudjuu munene,’ notau ka hovela ngahelipi?
2 Jesus okwa popya shi na sha nokukala po kwaye kuhe wetike nosho yo exulilo longhalelo yoinima, a ti: “Otapa kala oudjuu unene, inau kala ko okehovelo lounyuni fiyo opaife, ndele ngaashi itau uya vali.” (Mat. 24:3, 21) Oudjuu munene otau ka hovela eshi Jehova ta ka hanauna po “Babilon shinene,” ouhamba womounyuni womalongelokalunga oipupulu, ta longifa omahangano opapolotika omanaenghono. (Eh. 17:3-5, 16) Oshike tashi ka landula ko konima yaasho?
OMAPONOKELO ASATANA OTAA TWALA FIYO OPUHARMAGEDON
3. Konima yokuhanaunwa po kwomalongelokalunga oipupulu, Satana ota ka ningila shike oshiwana shaJehova?
3 Konima eshi omalongelokalunga oipupulu a hanauna po, Satana nomahangano ounyuni waye e lili noku lili otaa ka ponokela ovapiya vaJehova. Pashihopaenenwa, shi na sha ‘naGog, medu laMagog,’ Ombibeli oya xunganeka ya ti: “Oto ka tota ngaashi oshikungulu, to uya ngaashi oshilemo okuuvika oshilongo, oove nomatanga oye aeshe noiwana ihapu pamwe naave.” Molwaashi Eendombwedi daJehova kadi na omatangakwaita nodi li ovanhu ovanambili kombada yetu, otashi ka kala sha fa shipu oku di ponokela. Ndele ovo tave ke di ponokela itave ke lipa tuu oushima neenghono! — Hes. 38:1, 2, 9-12.
4, 5. Jehova ote ke linyenga ngahelipi eshi Satana ta ka kendabala okuhanauna po ovapiya vaye?
4 Jehova ote ke linyenga ngahelipi keenghendabala daSatana dokuhanauna po oshiwana shaye? Jehova ota ka ya mo olunyala, ta ka ulika oufemba waye e li Omunamapangelo aeshe. Jehova ota ka kala a fa oye a ponokelwa eshi oshiwana shaye tashi ka ponokelwa. (Lesha Sakaria 2:8.) Onghee hano, Tate yetu womeulu ota ka katuka onghatu diva opo e tu xupife. Konima yexupifo olo, otaku landula ehanauno lounyuni waSatana puHarmagedon, “oita mefiku linene laKalunga omunamapangelo aeshe.” — Eh. 16:14, 16.
5 Ombibeli oya xunganeka shi na sha naHarmagedon ya ti: “Omwene ota tu eemhata noiwana, Ye ota hokololifa ombelela aishe. Ovakolokoshi ote va efele eongamukonda, Omwene osho ta ti. Omwene womatanga ovakwaita osho ta ti: Taleni, oshiponga tashi ende koshiwana noshiwana noshikungulu shidjuu otashi tukuluka kominghulo daxuuninwa dedu. Ndele mefiku tuu linya oonakudipawa kOmwene otava ka kala nokunangala kominghulo dounyuni fiyo ominghulo dikwao, itava lilwa eenghali vo itava pakwa; otava ningi oushosho wedu.” (Jer. 25:31-33) Onghalelo younyuni woukolokoshi otai ka xula po puHarmagedon. Ounyuni waSatana otau ka xula po, ndele oshitukulwa shokombada yedu shehangano laJehova otashi ka xupa.
OSHO TASHI NINGIFA EHANGANO LAJEHOVA LI XUME KOMESHO KUNENA
6, 7. (a) “Ongudu inene” oya dja peni? (b) Exumokomesho lilipi la ningwa po pomido edi?
6 Ehangano laKalunga kombada yedu otali xumu komesho molwaashi ovanhu ovo ve li mo ova hokiwa kuKalunga. Ombibeli oye tu shilipaleka ya ti: “omesho Omwene ohaa pashukile ovayuki nomatwi aye ohaa endekele komailikano avo.” (1 Pet. 3:12) Ovayuki ova kwatela mo “ongudu inene” oyo ‘ya dja moudjuu munene.’ (Eh. 7:9, 14, yelekanifa no-NW.) Ovo tava ka xupa kave fi ashike “ongudu,” ndele ‘ongudu inene’ yovanhu. Mbela ou liwete u li mokati kavo, wa xupa ‘poudjuu munene’?
7 Ovanhu ovo va ninga ongudu inene ova dja peni? Ova ongelwa, molwaashi Jesus okwa xunganeka kutya oshi li oshitukulwa shedidiliko lokukala po kwaye. Okwa ti: “Evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” (Mat. 24:14) Momafiku aa axuuninwa, ehangano laJehova ole lipyakidila tali longo oshilonga osho sha fimanenena. Omolwoilonga yokuudifa nokuhonga yomounyuni aushe yEendombwedi daJehova, ovanhu omamiliyona ove lihonga okulongela Kalunga “momhepo nomoshili.” (Joh. 4:23, 24) Pashihopaenenwa, momukokomoko womido 10 opo da piti, sha hala okutya pokati komudo woilonga 2003 fiyo 2012, ovanhu ve dulife 2 707 000 ove liyapulila Kalunga nokuninginifwa. Paife mounyuni aushe omu na Eendombwedi di dulife 7 900 000, nope na ovanhu omamiliyona ovo hava ongala pamwe nado, unene tuu pefimbo lEdimbuluko olo hali danwa lumwe momudo. Ashike ihatu litangele omivalu, molwaashi ‘Kalunga oye ha kulike.’ (1 Kor. 3:5-7) Kakele kaasho, omivalu otadi yandje oumbangi kutya ongudu inene otai hapupala omudo keshe.
8. Omolwashike ehangano laJehova la ninga exumokomesho monghedi ididilikwedi?
8 Ope na ehapupalo lididilikwedi momuvalu wovapiya vaKalunga molwaashi Kalunga mwene ota yambidida Eendombwedi daye. (Lesha Jesaja 43:10-12.) Ehapupalo olo ola xunganekwa taku ti: “Ou muningholi ota ka ninga eyovi, naau munini ota ningi oshiwana sha pama. Ame Omwene nda hala oku shi ninga diva pefimbo lasho.” (Jes. 60:22) Ope na pomhito opo oshixupe shovavaekwa sha li ‘shiniingholi’ momuvalu, ndele omuvalu washo owa ka hapupala eshi Ovaisrael vakwao vopamhepo va nanenwa kehangano laKalunga. (Gal. 6:16) Molwaashi Jehova okwa kala te shi nangeke noupuna oule womido, ehapupalo ola ka twikila fiyo ongudu inene ya ongelwa.
OSHO JEHOVA A TEELELA TU NINGE
9. Oshike tu na okuninga opo tu mone ouwa momaudaneko aKalunga e na sha nonakwiiwa itunhula?
9 Jehova okwa udanekela ovanhu aveshe onakwiiwa itunhula, kutya nee ovavaekwa ile oilyo yongudu inene. Ndele opo tu mone ouwa meudaneko olo, otu na okudulika koipango yaYe. (Jes. 48:17, 18) Natu ka konakoneni shi na sha nOvaisrael ovo va li koshi yOmhango yaMoses. Elalakano limwe lOmhango ola li okwaamena Ovaisrael moku va pa omifikamhango di na sha noinima yopamilele, okuungaunga noinima yopangeshefa, okufila oshisho ounona, okuungaunga nawa novanhu vakwao nosho tuu. (Ex. 20:14; Lev. 19:18, 35-37; Deut. 6:6-9) Okudulika koiteelelwa yaKalunga ohaku tu etele ouwa meenghedi da faafana, notu na oushili kutya kashi li omutengi okulonga ehalo laye. (Lesha 1 Johannes 5:3.) Ngaashi ashike Ovaisrael va li va amenwa kOmhango, nafye ngeenge otwa dulika keemhango nokomifikamhango daJehova Kalunga itatu ka kala ashike twa amenwa ndele ohatu ka kala yo twa ‘veluka meitavelo.’ — Tit. 1:13.
10. Omolwashike twa pumbwa okulitulila po efimbo lokukonakona Ombibeli nosho yo okuninga Elongelokalunga lOukwaneumbo oshivike keshe?
10 Oshitukulwa shehangano laJehova shokombada yedu otashi pula komesho meenghedi di lili noku lili. Pashihopaenenwa, eudeko letu li na sha noshili yOmbibeli otali ende tali yela. Osho osho twa teelela molwaashi ‘elila lovayuki oli li ngaashi eluwa tali tende, lo tali eta ouyelele tau hapupala fiyo omutenya tau tu.’ (Omayel. 4:18) Ndele otashi dulika twa pumbwa okulipula kutya: ‘Ohandi endele ngoo pamwe nouyelele wa pepalekwa u na sha neudeko letu lOmishangwa? Ohandi lesha ngoo Ombibeli efiku keshe? Ohandi lesha ngoo oishangomwa yetu noukeka? Mbela ame noukwaneumbo wetu ohatu ningi ngoo Elongelokalunga lOukwaneumbo oshivike keshe?’ Vahapu ohatu ka dimina kutya oinima ya tya ngaho kai fi idjuu okuninga, shapo ongeenge ashike omunhu ino litulila po efimbo loku i ninga. Inashi fimana tuu okukonga eshiivo lihapu lopamishangwa, oku li tula moilonga nokuninga exumokomesho lopamhepo, naunene tuu paife eshi oudjuu munene tau ehene popepi elela!
11. Omeenghedi dilipi oivilo yopefimbo lonale nokwoongala kokunena nosho yo oyoongalele hai eta ouwa?
11 Ehangano laJehova otali katuka eenghatu omolwouwa wetu eshi tali tu ladipike tu dulike komayele omuyapostoli Paulus oo taa ti: “Tu filafaneni oshisho fye tu twafane omukumo mohole nomoilonga iwa. [Tuha] efe eongalo letu vene, ngaashi vamwe ve li po hava ningi, ndelenee tu kumaidafaneni, unene eshi tamu mono efiku olo tali ehene popepi.” (Heb. 10:24, 25) Ovaisrael ova li hava ningi oivilo yokomudo nosho yo oyoongalele imwe vali oyo ya li hai va tungu pamhepo. Ashike oivilo ya tya ngaho, ngaashi oshivilo she likalekelwa shomatwali shopefimbo laNehemia osha li lela omhito yehafo. (Ex. 23:15, 16; Neh. 8:9-18) Nafye ohatu mono omauwa a faafana pokwoongala nopoyoongalele yetu. Natu longifeni omafiloshisho aeshe oo pauyadi opo tu kale noupamhepo muwa notwa hafa. — Tit. 2:2.
12. Otu na okukala tu udite ngahelipi oilonga yokuudifa Ouhamba?
12 Tu li oilyo yehangano laKalunga, ohatu hafele okukufa ombinga ‘moilonga iyapuki yevangeli laKalunga.’ (Rom. 15:16) Okukufa ombinga ‘moilonga iyapuki’ otaku tu ningifa tu kale “ovalongi pamwe” naJehova, “Omuyapuki.” (1 Kor. 3:9; 1 Pet. 1:15) Okuudifa onghundana iwa otaku yapulifa edina laJehova liyapuki. Noshi li oufembanghenda munene okuudifa “onghundana iwa yaKalunga omuhafi.” — 1 Tim. 1:11, NW.
13. Okukalamwenyo kwetu nosho yo okukala noupamhepo muwa okwe likolelela kushike?
13 Jehova okwa hala tu kale tu na oupamhepo muwa mokukala ovadiinini kuye nohatu yambidida ehangano laye moilonga i lili noku lili. Moses okwa li a lombwela Ovaisrael a ti: “Ohandi ifana eulu nedu li ninge nena eli eendombwedi oku mu vela ombedi. Onde mu hololela omwenyo nefyo, enangeko noupuna netulomutima. Hoololeni hano omwenyo, mu shiive okukala nomwenyo, nye noludalo leni, ngenge mu hole Omwene Kalunga keni nokupwilikina ondaka yaye nokukanyatela muye. Osheshi osho oukalimwenyo woye noule womafiku oye, opo u shiive okukala moshilonga osho Omwene okwa udanekela ooxo yeni Abraham, Isak naJakob nokwaana, Ye e shi va pe.” (Deut. 30:19, 20) Okukalamwenyo kwetu okwe likolela kokulonga ehalo laJehova, okukala tu mu hole, hatu dulika kondaka yaye nokukala ovadiinini kuye.
14. Omumwatate umwe okwa ti shike shi na sha noshitukulwa shehangano laKalunga li wetike?
14 Omumwatate Pryce Hughes oo a kala omudiinini kuKalunga nokwa kala ha dulika kehangano laYe okwa ti: “Ohandi pandula eshi nda kala handi wilikwa keshiivo li na sha nomalalakano aJehova oule womido fimbo omudo 1914 inau fika . . . Kapa li oshinima shimwe sha fimana kwaame shihe fi okukala ndi li popepi nehangano laJehova li wetike. Oshilihongomwa sha fimana osho nde lihonga monghalamwenyo yange osho okulineekela mehangano laJehova ndele hameendunge dopanhu. Osho osha kwafela nge ndi lididimikile omayeleko eitavelo monghalamwenyo yange. Kape na vali onghedi imwe omo omunhu ta dulu okuhokiwa nokunangekwa noupuna kuJehova ihe fi ashike okudulika komilandu dehangano laye.”
ENDELA PAMWE NEHANGANO LAKALUNGA
15. Yandja oshihopaenenwa shopamishangwa osho tashi ulike nghee tu na okutala ko omalunduluko e na sha neudeko letu lOmbibeli.
15 Ngeenge otwa hala okukala twa hokiwa nokunangekwa noupuna kuJehova pauhandimwe, otu na okukala hatu yambidida ehangano laye nokutambula ko omalunduluko e na sha neudeko letu lOmishangwa. Diladila kwaashi: Konima yefyo laJesus, Ovakriste Ovajuda omayovi ovo va li hava diinine Omhango, osha li shidjuu kuvo okumanguluka ko kuyo. (Oil. 21:17-20) Ndele eshi Paulus e va kwafela okupitila monhumwafo oyo a li a shangela Ovaheberi, ova li va dimina oushili oo kutya kava li va yapulwa komayambo oo “haa yambwa pamhango,” ndele “okeyambo lolutu laKristus Jesus lumwe aluke nosha wana.” (Heb. 10:5-10) Nopehe nomalimbililo, vahapu vomOvakriste ovo Ovajuda ova li va lundulula etaleko lavo nokuninga exumokomesho lopamhepo. Nafye otu na okukala hatu konakona noukeka Ombibeli nosho yo oishangomwa yetu nokukala tu na etaleko la mbwalangadja ngeenge opa ningwa omalunduluko e na sha neudeko letu lEendjovo daKalunga ile loilonga yetu yokuudifa.
16. (a) Omanangeko noupuna elipi taa ka ningifa onghalamwenyo mounyuni mupe i kale iwa? (b) Oshike wa teelela nodjuulufi oku ka hafela mounyuni mupe?
16 Jehova ota ka twikila okunangeka noupuna aveshe ovo tava kala ovadiinini kuye nokehangano laye. Ovavaekwa ovadiinini otava ka hafela oufembanghenda wokupangela pamwe naKristus meulu. (Rom. 8:16, 17) Ngeenge otu na eteelelo noku ka kala kombada yedu, natu diladile kunghee tashi ka kala shihafifa okukala mOparadisa. Tu li oshitukulwa shehangano laJehova, inatu hafa tuu okulombwela vamwe paife kombinga yeudaneko laKalunga lounyuni mupe! (2 Pet. 3:13) Epsalme 37:11 ola ti: “Ovananheni vo otava ka fyuulula edu, ndee tava ka hafela ombili inene.” Ovanhu “otava ka dika omaumbo ndee tava kala mo” notava ka shambukilwa “oilonga yomake avo.” (Jes. 65:21, 22) Itapa ka kala vali omafininiko nondjala. (Eps. 72:13-16) Babilon shinene ita ka pukifa vali ovanhu, molwaashi ita ka kala po vali. (Eh. 18:8, 21) Oonakufya otava ka nyumunwa notava ka pewa omhito yokukala nomwenyo fiyo alushe. (Jes. 25:8; Oil. 24:15) Ovanhu omamiliyona ovo ve liyapulila Jehova kave na tuu eteelelo litunhula! Opo omaudaneko opamishangwa a tya ngaho a kale taa ti sha kufye pauhandimwe, otu na okutwikila okuninga exumokomesho lopamhepo nokweendela alushe pamwe nehangano laKalunga.
17. Otu na okukala tu na oikala ilipi i na sha nokulongela Jehova nosho yo ehangano laye?
17 Eshi exulilo longhalelo ei li li poduka neenghono, natu kaleni twa pama meitavelo nokulongela Jehova noudiinini pamwe nehangano laye. Oyo oyo oikala oyo omupsalme David a li e na, oo a imba ta ti: “Shimwe ashike onde shi ehela kOmwene, nde shi hala unene: ngeno ame ndi kale mongulu yOmwene omafiku ange aeshe, okutala ouwanyenye wOmwene, ndi lishipulule nawa motembeli yaye.” (Eps. 27:4) Onghee hano, keshe umwe womufye na kale omudiinini kuKalunga nokutwikila okweendela pamwe noshiwana shaye nosho yo nehangano laye.


text:
Kulika oikala yelininipiko
“Ou omunini womunye amushe, oye omunene.” — LUK. 9:48.
1, 2. Jesus okwa li a honga ovahongwa vaye shike, nomolwashike?
MOMUDO 32 O.P., eshi Jesus a li moshitukulwa shaGalilea, ovayapostoli vaye ovo a li pamwe navo ova li va hovela okutwa eemhata kutya olyelye munene mokati kavo. Omushangi wEvangeli Lukas okwa ti: ‘Muvo omwa penduka ediladilo: Olyelye hano munene e dule vakwao? Ndele Jesus eshi a shiiva ediladilo lokomitima davo, okwa kufa okaana nokwe ka kaleka ofika ponho yaye, ndee ta ti kuvo: Ou ta tambula okaana aka medina lange, aame ta tambula, naau ta tambula nge, oye ta tambula ou a tuma nge, osheshi ou munini womunye amushe, oye munene.’ (Luk. 9:46-48) Jesus okwa li a kwafela ovayapostoli vaye nelididimiko va kale ve shii kutya ova pumbwa okukala ovalininipiki.
2 Mbela oikala yelininipiko oyo Jesus a li ta hongo ovayapostoli vaye oya li ngoo ya faafana noikala oyo ya li i niwe kOvajuda vahapu vopefimbo opo? Hasho nandenande, ponhele yaasho, oya li ya yooloka ko filufilu. Embo limwe ledina Theological Dictionary of the New Testament ola ti: “Osha li sha fimana kOvajuda okushiiva kutya olyelye a tumbala mokati kavo nokwa li yo have lipula unene nongeenge ohava fimaneke ngoo keshe oo e na okufimanekwa.” Jesus okwa li a hala ovahongwa vaye va kale va yooloka ko kovanhu ovo ve va dingilila.
3. (a) Okukala ngaashi ou munini osha hala kutya shike, nomolwashike tashi dulika shi kale shidjuu okuninga ngaho? (b) Omapulo elipi hatu ka kundafana moshitukulwa eshi?
3 Oshitya shOshigreka osho sha tolokwa ‘ou munini’ otashi ti omunhu oo ina fimana ile mu dinifa noke na eenghonopangelo. Jesus okwa li a longifa okaana opo a honge ovayapostoli vaye va kale ovalininipiki nove shii kutya ova ngabekwa. Ovakriste vashili kunena navo ove na okulihonga kwaasho Jesus a li a honga ovayapostoli vaye. Otashi dulika shi kale shidjuu kufye okukala ovalininipiki moinima yonhumba. Okuhawanenena ohaku tu ningifa tu kale tu na ounhwa notu kale twa hala okukala tu dule vamwe. Ounyuni waSatana otau dulu yo oku tu nwefa mo tu kale tu lihole, tu na omhepo yefiyafanepo ile tu kale hatu findile vamwe omataleko etu. Oshike tashi dulu oku tu kwafela tu kulike oikala yelininipiko? Jesus okwa li a hala okutya shike eshi a ti ‘ou munini womufye oye munene’? Omeenghalo dilipi tu na okuulika elininipiko?
‘OULE OU FIKE PENI WOUPUNA NOWEENDUNGE NOWOUNONGO WAKALUNGA!’
4, 5. Oshike tashi dulu oku tu linyengifa tu kulike elininipiko? Yandja oshihopaenenwa.
4 Onghedi imwe oyo tai dulu oku tu kwafela tu kale ovalininipiki omokudimbuluka kutya Jehova omunene e tu dule ‘nounongo waye ohau nyenge okukonakonwa.’ (Jes. 40:28) Omuyapostoli Paulus okwa shanga shi na sha nounene waJehova a ti: “Ouule u fike peni woupuna noweendunge nowounongo waKalunga! Omatokolo aye ohaa konakonwa kulyelye, neendjila daye olyelye e di shii!” (Rom. 11:33) Nonande ovanhu ova kala nokulihonga oinima ihapu okudja eshi Paulus a shanga eendjovo odo omido 2 000 lwaapo da ka lupuka, osho a popile oshoshili fiyo okunena. Ndele kashi na nee mbudi kutya otu shii shihapu shi fike peni, otu na okudimina nelininipiko kutya itatu mane okulihonga kombinga yaJehova, oilonga yaye neendjila daye.
5 Omulumenhu umwe omunyasha wedina Leo * okwa li a dimina kutya ita dulu okulihonga oinima aishe kombinga yeshito laKalunga, naasho oshe mu kwafela a kale omulininipiki. Leo okwa li e hole ounongononi. Molwaashi okwa li a hala okushiiva shihapu kombinga yeshito, okwa li a tokola okulihonga kombinga yalo mofikola nokwa li a fika pexulifodiladilo la fimana. Okwa ti: “Osho nde lihonga osha kwafela nge ndi mone kutya ounongononi itau dulu okukwafela omunhu a shiive nawa eshito alishe nomolwaasho onda li nda tokola ndi lihonge omhango ponhele younongononi.” Leo okwa ka ninga hahende nopo nee ta ningi vali omupanguli. Lwanima, aveshe nomukulukadi waye ova ka konakona Ombibeli nEendombwedi daJehova, tava tambula ko oshili, ndele tave liyapulile Jehova nokuninginifwa. Oshike sha li sha kwafela Leo a kale e lininipika nonande omuhongwanhu? Okwa ti: “Kashi na nee mbudi kutya otwe lihonga shihapu shi fike peni kombinga yaJehova neshito, natango ope na shihapu osho tuhe shii.”
6, 7. (a) Jehova okwe tu tulila po oshihopaenenwa sha denga mbada shelininipiko shilipi? (b) Ongahelipi elininipiko laJehova tali dulu okuninga umwe ‘munene’?
6 Oshinima shimwe vali osho tashi dulu oku tu kwafela tu kale ovalininipiki oshosho kutya Jehova naye omulininipiki. Didilika kutya: ‘Fye ovalongi pamwe naKalunga.’ (1 Kor. 3:9) Jehova Kalunga oo munenenene, okwa hala tu longe pamwe naye. Okwe tu dika efimano moku tu pa oufembanghenda wokuudifa onghundana iwa hatu longifa Eendjovo daye, Ombibeli. Nonande Jehova oye ha kulike eembuto, okwe tu lineekelela oshilonga shoku di kuna noku di tekela. (1 Kor. 3:6, 7) Kungaho, okwe tu tulila po oshihopaenenwa sha denga mbada shelininipiko. Nopehe na omalimbililo, oshihopaenenwa shaJehova oshi na okulinyengifa keshe umwe womufye a kale omulininipiki.
7 Oshihopaenenwa shaKalunga shelininipiko osha li sha kuma neenghono David. Okwa imbila Jehova a ti: “Ove wa pange oshikelelifo shexupifo lange [nelininipiko loye la, NW] nenepeka nge.” (2 Sam. 22:36) David okwa li e shii kutya okwa li a dula okuwanifa po oilonga inene muIsrael omolwekwafo laJehova oo omulininipiki. (Eps. 113:5-7) Sha faafana, mbela oshike osho tu kwete ‘inatu shi pewa’ kuJehova, kutya nee oukwatya muwa, okudula nosho yo oinakuwanifwa ye likalekelwa? (1 Kor. 4:7) Omunhu oo munini oha ningi ‘munene’ meityo olo kutya oha kala a hokiwa kuJehova. (Luk. 9:48) Natu ka taleni kutya osho otashi shiiva ngahelipi.
‘OU MUNINI WOMUNYE OYE MUNENE’
8. Omolwashike ovo ve li mehangano laJehova va pumbwa okukala ovalininipiki?
8 Otwa pumbwa elininipiko opo tu kale twa hafa mehangano laJehova notu kale hatu yambidida omalongekido eongalo. Pashihopaenenwa, diladila komukainhu umwe omunyasha wedina Petra oo a tekulwa moukwaneumbo wEendombwedi. Petra okwa li e litukula ko keongalo molwaashi a hala okuninga oinima monghedi yaye. Ndele konima yomido donhumba, okwa ka hovela vali okweendafana neongalo. Paife okwa hafa eshi e li mehangano laJehova noha yambidida omalongekido eongalo. Oshike she mu kwafela a lundulule oikala yaye? Okwa ti: “Onda li ndi na okuuda ko nokukulika omaukwatya avali a fimanenena; elininipiko nokukala ndi shii kutya onda ngabekwa, opo ndi kale nda mbilipalelwa mehangano laJehova.”
9. Omunhu oo e lininipika oha tale ko ngahelipi eendja dopamhepo odo hatu pewa, nomolwashike osho hashi mu ningifa a kale a wana okulongifwa kuJehova?
9 Omunhu oo e lininipika oku na olupandu li na sha nomafiloshisho aJehova, mwa kwatelwa eendja dopamhepo. Omunhu a tya ngaho oha konakona Ombibeli a mana mo, noha lesha Oshungonangelo no-Awake! Otashi dulika a ninge ngaashi ovapiya vaJehova vahapu ovadiinini, mokukala e na ondjikilile yokulesha oileshomwa yaye ipe fimbo ine i tuvikila. Ngeenge otwa ulike oikala yelininipiko mokukala hatu lesha nokukonakona oishangomwa yetu ye likolelela kOmbibeli, ohatu ka xuma komesho pamhepo, na Jehova ote ke tu longifa pauyadi moilonga yaye. — Heb. 5:13, 14.
10. Ongahelipi hatu dulu okuulika elininipiko meongalo?
10 Ope na vali onghedi imwe oyo tai ulike kutya ou e lininipika oye ‘munene.’ Momaongalo aeshe omu na ovalumenhu ovo va nangekwa po komhepo iyapuki nova wana okuyakula ve li ovakulunhuongalo. Ohava unganeke okwoongala, oilonga yokuudifa nosho yo okulifa oufita. Ngeenge otwa kala noikala yelininipiko mokuyambidida omalongekido oo nehalo liwa, ohatu ka kwafela eongalo alishe li kale li na ehafo, ombili noukumwe. (Lesha Ovaheberi 13:7, 17.) Ngeenge ou li omukulunhuongalo ile omuyakuliongalo, mbela ito pandula Jehova nelininipiko eshi e ku lineekelela oufembanghenda wa tya ngaho?
11, 12. Opo tu dule okulongifwa mehangano laJehova otu na okukala tu na oikala ilipi, nomolwashike?
11 Omunhu oo e lininipika ota dulu okulongifwa mehangano laJehova molwaashi oikala yaye ohai tu vamwe omukumo. Jesus okwa li a ladipika ovahongwa vaye va kale ovalininipiki molwaashi vamwe vomuvo ova li va nwefwa mo koikala younhwa yovanhu vopefimbo lavo. Lukas 9:46 okwa ti: ‘Muvo omwa penduka ediladilo: Olyelye hano munene e dule vakwao?’ Mbela nafye otashi dulika hatu diladila kutya otu dule Ovakriste vakwetu ile ovanhu vamwe monghedi yonhumba? Ovanhu vahapu mounyuni ou we tu dingilila ove na ounhwa nove lihole vo vene, onghee hano, otu na okukala twa yooloka ko kuvo mokukala ovalininipiki. Ngeenge otwa ningi ngaho nokukala twa lenga ehalo laJehova, ohatu ka tunga ovamwatate.
12 Eladipiko laJesus li na sha nokukala ovalininipiki otali tu tu omukumo. Mbela katu na okukendabala tu kale ovalininipiki meembinga adishe donghalamwenyo? Natu ka kundafaneni eembinga dimwe dopatatu.
KENDABALA OKUKALA OMULININIPIKI
13, 14. Omushamane nomukulukadi ove na okuulika ngahelipi elininipiko, naasho otashi ka kuma ngahelipi ohombo yavo?
13 Mohombo. Ovanhu vahapu kunena ohava kondjele ashike oufemba wavo, ndele wavakwao inau fimana kuvo. Ashike omunhu oo omulininipiki oku na oikala oyo omuyapostoli Paulus e tu ladipika tu kale tu na. Okwa popya monhumwafo oyo a li a shangela Ovaroma a ti: ‘Tu lalakaneneni eshi tashi hapupalifa ombili netungafano.’ (Rom. 14:19) Omunhu oo omulininipiki oha lalakanene ombili nakeshe umwe, naunene tuu nakaume kaye kopahombo.
14 Ongahelipi shi na sha nomalihafifo? Ovalihomboli otashi dulika va kale ve hole omalihafifo a yoolokafana. Omushamane otashi dulika e hole okukala peumbo ta lesha ngoo nande embo eshi ta fuwa po, ofimbo omukulukadi tashi dulika e hole oku ka lya keenhele dokulila ile a ka talele po ookahewa kaye. Mbela ngeno itashi ka kala shipu komukulukadi okufimaneka omushamane waye ngeenge omulininipiki noha yandje elitulemo filufilu kwaasho omukulukadi waye e hole naasho ehe hole ponhele yokuyandja ashike elitulemo kwaasho e hole mwene? Omushamane ota ka kala e hole nokwa lenga omukulukadi waye ngeenge okwa mono kutya iha kala ashike a hala okuningilwa keshe osho a hala, ndele okwa fimaneka yo osho omushamane waye e hole. Ekwatafano lovalihomboli ohali kala la pama ngeenge aveshe ovalininipiki. — Lesha Ovafilippi 2:1-4.
15, 16. Oikala ilipi David a ladipikila Ovaisrael mEpsalme 131, noina okunwefa mo ngahelipi elihumbato letu meongalo?
15 Meongalo. Ovanhu vahapu mounyuni ohava kala va hala okumona meendelelo osho va hala. Ihava dulu okulidiinika nokave hole okuteelela. Okukala ovalininipiki otaku tu kwafele tu kale tu na eteelelo notwe lineekela muJehova. (Lesha Epsalme 131:1-3.) Ngeenge otwa kala ovalininipiki notwe lineekela muJehova ohatu ka amenwa, hatu ka nangekwa noupuna, hatu ka kala twa hafa notwa wanenwa. Osho otashi tu kwafele tu ude ko kutya omolwashike David a li a ladipika Ovaisrael vakwao va kale ve na eteelelo nove lineekela muJehova.
16 Naave oto ka kala wa hekelekwa ngaashi David ngeenge owa kala u na eteelelo nowe lineekela muJehova nelininipiko. (Eps. 42:6) Otashi dulika wa hala okuninga omukulunhuongalo opo u ninge shihapu mokuyakula eongalo. (1 Tim. 3:1-7) Nopehe na omalimbililo, ou na okuninga ngaashi to dulu opo u pitike omhepo iyapuki i kulike mwoove omaukwatya oo omukulunhuongalo a pumbwa okukala e na. Ndele mbela ongahelipi ngeenge ou wete wa teelela efimbo lile shi dulife vamwe? Omunhu oo omulininipiki oha twikile okulongela Jehova nehafo oshilonga keshe osho a pewa a longe noha teelele nelididimiko fiyo a pewa omaufembanghenda amwe vali.
17, 18. (a) Okudimina po vamwe nokupula tu diminwe po ohaku eta oidjemo ilipi? (b) Omayeletumbulo 6:1-5 okwa yandja omayele elipi?
17 Eshi hatu ungaunga navamwe. Ovanhu vahapu ohava mono shidjuu okuyandja ombili. Ndele ovapiya vaKalunga ohava ningi ngaashi tava dulu opo va ulike kutya ovalininipiki mokudimina omapuko avo nokupula va diminwe po. Ohava dimine po yo vamwe nehalo liwa. Ounhwa ohau etifa omaupyakadi a kwata moiti, ashike ngeenge ovanhu ove na ehalo okudiminafana po, ohashi xumifa komesho ombili meongalo.
18 Otashi dulika twa pumbwa okuulika elininipiko mokuyandja ombili komunhu oo twa dopa okuwanifila po osho twa li twe mu udanekela omolwomatomheno onhumba e shii okuudiwa ko. Monghalo ya tya ngaho, otu na okudiladila kombinga yomapuko etu noku a dimina nonande otashi dulika hafye unene tu na okupewa oushima omolwaasho sha ningwa po. — Lesha Omayeletumbulo 6:1-5.
19. Omolwashike tu na okupandula eshi Ombibeli ye tu ladipika tu kale ovalininipiki?
19 Inatu pandula tuu eshi Omishangwa de tu ladipika tu kulike omhepo yelininipiko! Nonande omafimbo amwe otashi dulika shi kale shidjuu okukala ovalininipiki, okudilonga koushili oo kutya Jehova oo munenenene e tu dule omulininipiki, otaku tu kwafele tu kulike oukwatya oo muwa. Ngeenge otwa ningi ngaho, ohatu ka kala twa hokiwa kuJehova. Onghee hano, keshe umwe womufye na ninge ngaashi ta dulu opo a kale omulininipiki.
^ okat. 5 Omadina oo hao ovanhu ovo lelalela.


text:
Omolwashike Eendombwedi daJehova ihadi dimine okutulwa ohonde?
Eudeko la puka olo li li apeshe
Eudeko la puka: Eendombwedi inadi itavela mouhaku wopaunamiti.
Oshili: Ohatu kongo ouhaku wopaunamiti oo muwa, wetu vene nosho yo womaukwaneumbo etu. Ngeenge hatu yahama, ohatu i keendokotola odo di na owino wokuhakula nowokutanda nopehe na okulongifa ohonde. Ohatu pandula yo exumokomesho olo tali ningwa moinima yopaunamiti. Ouhaku oo inau kwatela mo okutulwa ohonde oo wa li wa nuninwa ovanaudu vEendombwedi paife ohau kwafele nokuli naavo vehe fi Eendombwedi. Moilongo ihapu, omunaudu keshe ota dulu okutokola okuhatulwa ohonde opo a henuke oilanduliko oyo hai etifwa kokutulwa ohonde, ngaashi omikifi odo hadi tandavele okupitila mohonde, okukondja kwovakwaita volutu nosho yo omapuko oo haa dulu okuningwa po.
Eudeko la puka: Eendombwedi daJehova oda itavela kutya eitavelo olo tali velula omunaudu.
Oshili: Ihatu hongo ovanhu kutya eitavelo olo tali va velula.
Eudeko la puka: Ouhaku oo inau kwatela mo etulwohonde ou na unene ondilo.
Oshili: Ouhaku oo inau kwatela mo etulwohonde ou na ombilixa. *
Oipupulu: Eendombwedi dihapu, mwa kwatelwa ounona, ohadi fi omudo keshe omolwokwaanya okutulwa ohonde.
Oshili: Epopyo olo kali li li nandenande paushili. Ovatandi luhapu ohava dulu okutanda omatando a kitakana nopehe na etolwohonde, ngaashi etando lomutima, etando olo la kwatela mo omakipa nosho yo okutulwa oshilyo shimwe sholutu lemakipa. * Luhapu Ovanaudu, mwa kwatelwa ounona, ovo ihava tulwa ohonde navo ohava veluka nawa ile shi dulika nokuli ovo va tulwa ohonde. * Kakele kaasho, kape na oo ta dulu okupopya noushili kutya omunaudu ota fi ngeenge okwa anye okutulwa ohonde ile kutya shimha a tulwa ohonde ota kala nomwenyo.
Omolwashike Eendombwedi daJehova ihadi dimine okutulwa ohonde?
Osho oshinima shi na sha nelongelokalunga ndele kashi na sha nounamiti. Etestamenti Likulu nosho yo Lipe okwe tu londwela tu lidilike ohonde. (Genesis 9:4; Leviticus 17:10; Deuteronomion 12:23; Oilonga 15:28, 29) Shimwe vali, Kalunga ohonde okwe i tala ko kutya oi lile po omwenyo. (Leviticus 17:14) Onghee hano, ihatu henuka ashike okutulwa ohonde omolwokudulika kuKalunga ndele omolwaashi otwe mu fimaneka yo e li Omuyandjimwenyo.
Okulundulula omataleko
Pomhito imwe, ovayakuli vopounamiti ova li va tala ko omikalo odo tadi dulu okulongifa opo ku henukwe etulwohonde, odo hadi ifanwa yo ouhaku inau kwatela mo etulwohonde, di li oshinima sha nyika oshiponga, tadi etifa nokuli efyo, ashike va li va lundulula omataleko avo omido opo da di ko. Pashihopaenenwa, mo 2004, oshitukulwa shimwe osho sha li sha nyanyangidwa moshifo shehongo lopaunamiti osha ti kutya, “omikalo dimwe odo hadi longifwa nelalakano lokukwafela ovanaudu vEendombwedi daJehova odo unene tadi ka longifa meedula dokomesho.” * Mo 2010, oshitukulwa shimwe osho shi li moshifo shedina Heart, Lung and Circulation osha ti kutya “Eendombwedi daJehova hado adike di na okukala tadi ‘tandwa nopehe na okutulwa ohonde’ ndele nashi kale oshinima hashi ningwa alushe ngeenge pe na oo ta tandwa.”
Eendokotola omayovi paife ohadi longifa omilandu dopaunamiti dokukwafela omunaudu aha kanife ohonde ngeenge tadi tande omatando a kitakana nopehe na okutula omunaudu ohonde. Omilandu da tya ngaho ohadi longifwa nokuli nomoilongo oyo opo tai putuka nodi holike kovanaudu vahapu ovo vehe fi Eendombwedi daJehova.
^ okat. 8 Tala o-The Journal of Thoracic and Cardiovascular Surgery, Embo 134, Onomola 2, ep. 287-288; Texas Heart Institute Journal, Embo 38, Onomola 5, ep. 563; Basics of Blood Management, ep. 2; nosho yo Continuing Education in Anaesthesia, Critical Care & Pain, Embo 4, Onomola 2, ep. 39.
^ okat. 10 Tala o-The Journal of Thoracic and Cardiovascular Surgery, Embo 89, Onomola 6, ep. 918; nosho yo Heart, Lung and Circulation, Embo 19, ep. 658.
^ okat. 10 Tala o-Transfusion and Apheresis Science, Embo 33, Onomola 3, ep. 349.
^ okat. 14 Continuing Education in Anaesthesia, Critical Care & Pain, Embo 4, Onomola 2, epandja 39.


text:
Omhango oyo Kalunga a pa Ovaisrael oya li ngoo pauyuki?
MEFIMBO opo la di ko, omhangu yokuungaunga nominyonena yomoshilongo shimwe shokOuninginino oya li ya tambula ko oumbangi wa puka u na sha novalumenhu vavali ovo va li tava tamanekelwa edipao nova li va tokolelwa efyo. Eshi sha ka monika mo kutya mboli havo va longa omunyonena oo, oohaende ova longa noudiinini nova mangululifa modolongo umwe womovalumenhu ovo. Ashike kava li va dula okukwafela mukwao molwaashi okwa hangwa a dipawa nale.
Molwaashi ouyuki otau dulu okupengifwa momulandu keshe wopaveta, Ombibeli oya kumaida tai ti: “Ouyuki, heeno, ouyuki ove u noku u lalakanena.” (Deuteronomion 16:20) Ngeenge ovatokoli ova shikula ekumaido olo, otashi ka etela ovakwashiwana ouwa. Omhango yaKalunga oya li ya pa Ovaisrael omulandu wopaveta u li pauyuki nokau na okatongotongo. Natu ka taleni kOmhango oyo tu tale ngeenge ‘eendjila daKalunga adishe [oda yuka, NW]’ tuu shili. — Deuteronomion 32:4.
OVATOKOLI ‘OVANONGO, OVANAENDUNGE NOVANAWINO’
Ohashi etele ovanhu ouwa ngeenge ovatokoli ove na owino, hava tokola pauyuki nokave na enyonauko. Omhango oyo Kalunga a li a pa Ovaisrael oya divilika kutya osha fimanenena kovatokoli okulonga pauyuki. Lwopehovelo lolweendo lomombuwa, Moses okwa li a lombwelwa a hoolole “ovalumenhu ovanaendunge hava tila Kalunga, ovalumenhu ve shi kulineekelwa hava tondo eliko loulunde” va ninge ovatokoli. (Exodus 18:21, 22) Oule womido 40 da ka landula ko, okwa li vali a divilika kutya ovatokoli voshiwana nava kale “ovanongo novanaendunge novalumenhu [ve na owino, NW].” — Deuteronomion 1:13-17.
Omafelemudo a ka landula ko, Josafat * ohamba yaJuda okwa lombwela ovatokoli ta ti: “Taleni, eshi tamu shi ningi, osheshi itamu tokola omatokolo ovanhu, ndelenee omatokolo Omwene. Ndele Ye oku li punye momatokolo. Etilo lokutila Kalunga nali mu pangele hano. Taleni oilonga yeni, osheshi pOmwene pe he nowii ile nokatongotongo, ndele ita tambula ombubo.” (2 Omafimbo 19:6, 7) Kungaho, ohamba oya li ya dimbulukifa ovatokoli kutya ngeenge omatokolo avo okwa nwefwa mo kokatongotongo ile kounhwa, Kalunga ovo ta ka pa ombedi omolwoilanduliko oyo tai ka holoka po.
Oshiwana osha li hashi kala shi udite shi li meameno ngeenge ovatokoli Ovaisrael tava tula moilonga omifikamhango odo da denga mbada. Ashike Omhango yaKalunga oya li yo ya kwatela mo omafinamhango oo a li taa kwafele ovatokoli va ninge omatokolo e li pauyuki, nokuli nongeenge tava ungaunga noikoya idjuu. Amwe omuo oelipi?
OMAFINAMHANGO OO TAE VA KWAFELE VA NINGE OMATOKOLO A YUKA
Nonande ovatokoli ovo va hoololwa ova li ve na okukala ovalumenhu ovanaendunge nova wana, kava li ve na okutokola she likolelela kokudula kwavo ile keendunge davo vene. Jehova Kalunga okwa li e va pa omifikamhango ile omifindalandu odo tadi va kwafele va ninge omatokolo e li mondjila. Apa otapa shikula omalombwelo amwe oo a li a pewa ovatokoli Ovaisrael.
Okukonakona oshinima nawanawa. Okupitila muMoses, Kalunga okwa li a lombwela ovatokoli Ovaisrael kutya: “Pwilikineni eendjovo dovakweni, nye mu di yukife pauyuki pokati komulumenhu nomukwao.” (Deuteronomion 1:16) Ovatokoli ova li ashike tava ka tokola pauyuki ngeenge ove na oumbangi we lixwa po. Onghee hano, Kalunga okwa kumaida ovatokoli ta ti: “Konakona, pula nokupulaapula shili.” Ovatokoli ova li ve na okushilipaleka kutya osho va lopotelwa ‘oshoshili’ ofimbo inava ninga etokolo. — Deuteronomion 13:14; 17:4.
Okupwilikina kouyelele weembangi. Oumbangi waavo va li poshiningwanima owa li wa fimanenena ngeenge taku ningwa omakonakono. Omhango yaKalunga oya ti: “Omuhepaululi umwe auke ina wana moihokolola okupwilikinwa komunhu [ngeenge] moshilonga shii ile metauluko ile metimba keshe eli lomunhu. Eendjovo di nokupamekwa kovahepaululi vavali ile vatatu.” (Deuteronomion 19:15) Omhango yaKalunga oya li ya lombwela eembangi kutya: “Ino tandavelifa eendjovo domalundilo. Naau e neendjovo da penga ino mu yakulifa u ninge ondombwedi yaye ii.” — Exodus 23:1.
Okuyandja ouyelele u li paushili. Oshilanduliko shokupopya oipupulu momhangu osha li elondwelo la kwata moiti kwaaveshe: “Ovatokoli nava konakone shili eendjovo, nomuhepaululi [ngeenge] omunaipupulu, ou a hokololifa omukwao nande e he netimba, ye na ningwe ngaashi winya [kwa] li a hala okuningila omukwao.” (Deuteronomion 19:18, 19) Onghee hano, ngeenge omunhu okwa popi oipupulu momhangu molwaashi a hala okupewa efyuululo lamukwao, okwa li e na okufutifwa shi fike pwaashi a li a hala okupewa. Ngeenge omunhu okwa popi oipupulu nelalakano opo a dipaife mukwao oo ehe nondjo, okwa li e na okudipawa. Omufindalandu oo owa li tau linyengifa ovanhu va popye oshili.
Okutokola nopehe na okatongotongo. Shimha ovatokoli va mono oumbangi aushe we lixwa po, ova li tava dulu okuninga etokolo. Ouyelele umwe udidilikwedi womOmhango yaKalunga hau kala unene tuu wa fimana pomhito oyo, oyoo kutya: “Ino kala u nokatongotongo pokati kohepele nomufimanekwa. U nokutokola omukweni pauyuki.” (Leviticus 19:15) Ovatokoli ova li ve na okutokola paushili moinima aishe, nopehe na okutala keholokepo lokombada ile kutya ovo va kwatelwa mo ove na eendodo dilipi moulikumwe wovanhu.
Omafinamhango oo a tumbulwa mOmhango oyo Kalunga a li a pa Ovaisrael omafelemido a ka lupuka otaa dulu natango okukwafela meemhangu dokunena. Ngeenge okwa tulwa moilonga, otaku ka henukwa okuninga omatokolo ehe li pauyuki nokupengifa ouyuki.
OVANHU OVO VA LI VA MONA OUWA MOUYUKI WASHILI
Moses okwa li a pula Ovaisrael ta ti: “[Oshiwana] shilipipo shinene shi li po ngeno shi neenghedimhango da yuka nomalombwelo ngaashi omhango aishe ei ame handi mu pe nena?” (Deuteronomion 4:8) Kape na oshiwana shimwe vali sha li hashi hafele omauwa a tya ngaho. Pefimbo lepangelo lohamba Salomo, oo eshi a li omunyasha a li a kendabala okuwanifa po eemhango daJehova, ovanhu ova kala “vehe na mbudi” yasha nova hafela ombili nehepuluko, ‘vali hava li, hava nu nova hafa.’ — 1 Eehamba 4:20, 25.
Ndele shinyikifa oluhodi, Ovaisrael lwanima ova ka pilamena Kalunga kavo. Kalunga okwa popya okupitila momuprofeti Jeremia ta ti: “Tala, ova ekelashi ondjovo yOmwene, ounongo washike ngeno ve u kwete?” (Jeremia 8:9) Oshidjemo, Jerusalem osha ka ninga “oshilando shohonde” sha shiivikila “oixuna.” Xuuninwa osha ka hanaunwa po nosha kala eputu omido 70. — Hesekiel 22:2; Jeremia 25:11.
Omuprofeti Jesaja okwa li ko pefimbo lidjuu mondjokonona yOvaisrael. Mokutala konakudiwa, okwa li a popya oushili wa fimana u na sha na Jehova Kalunga nOmhango Yaye a ti: “Omatokolo oye, [ngeenge] taa hange edu, ovakwaunyuni otave lilongo ouyuki.” — Jesaja 26:9.
Jesaja oku na okukala a li a hafa eshi a li a nwefwa mo a xunganeke kombinga yokupangela kwOhamba yopaMessias, Jesus Kristus, eshi a ti: “Ita tokola ngaashi omesho taa tale noita yukifa ngaashi omatwi aye taa udu; ndelenee eehepele ote di tokola pauyuki, novananheni vomoshilongo ote va yukifile ouyuki.” (Jesaja 11:3, 4) Olo kali fi tuu etimaumbwile litunhula kwaavo tava ka kala ovapangelwa vOhamba yopaMessias mOuhamba waKalunga! — Mateus 6:10.
^ okat. 6 Edina Josafat otali ti “Jehova oye Omutokoli.”
Lihonga shihapu
Ongahelipi omafinamhango Ombibeli hae tu etele ouwa?
Jesus okwa yelifa kutya omolwashike twa pumbwa ewiliko nomafinamhango Ombibeli avali elipi a fimanenena.
“Eendjila daye adishe oda yuka”
Ongahelipi oukwatya waKalunga wouyuki u hokwifa kufye?


text:
Omutima woye nau hafele omadimbulukifo aJehova
“[Omadimbulukifo, NW] oye oo efyuululo lange fiyo alushe.” — EPS. 119:111.
1. (a) Ovanhu ohave linyenge meenghedi da tya ngahelipi ngeenge tava pewa omayele, nomolwashike? (b) Ongahelipi ounhwa tau dulu okukuma etaleko laumwe li na sha nomayele?
OVANHU ohave linyenge meenghedi da yoolokafana ngeenge tava pewa omalombwelo. Otashi dulika va tambule ko noupu omalombwelo oo a dja komunhu oo e na eenghonopangelo, ndele ngeenge okwa dja komunhu ina fimana ile wepupi lavo, otashi dulika ve a anye. Ovanhu ohava kala yo ve na omaliudo a yoolokafana ngeenge va pewa outekuduliko ile va kumaidwa. Vamwe otashi dulika va kale va nyika oluhodi, va nyemata ile va fya ohoni. Ofimbo vamwe tashi dulika va kale ve udite va tuwa omukumo nova hala okuninga omalunduluko. Omolwashike ovanhu have linyenge meenghedi da yoolokafana? Shimwe ohashi etifwa kounhwa. Omhepo younhwa otai dulu okuningifa omunhu aha tambule ko omayele, ta diladila kutya itae mu wapalele, nokungaho, ote liimbi okumona ouwa muo. — Omayel. 16:18.
2. Omolwashike Ovakriste vashili hava tambula ko omayele oo a dja mEendjovo daKalunga?
2 Mepingafano novanhu vomounyuni, Ovakriste vashili ohava tambula ko omayele taa kwafa, unene tuu ngeenge okwa kanghamena kEendjovo daKalunga. Omadimbulukifo aJehova ohae tu pe ounongo, tae tu hongo notae tu kwafele tu henuke oinima ngaashi omwiyo wokuhola omaliko, oluhaelo, oingangamwifi noukolwe. (Omayel. 20:1; 2 Kor. 7:1; 1 Tes. 4:3-5; 1 Tim. 6:6-11) Shikwao vali, ohatu ‘kuwilile kehafo lokomutima’ olo hali etwa kokudulika komadimbulukifo aKalunga. — Jes. 65:14.
3. Oikala iwa yomupsalme ilipi hatu dulu okuhopaenena?
3 Opo tu amene ekwatafano letu naTate yetu womeulu li na ondilo, otu na okutwikila okutula moilonga omayele aye opandunge mokukalamwenyo kwetu. Inashi fimana tuu okukala noikala ya fa yomupsalme oo a shanga ta ti: “[Omadimbulukifo, NW] oye oo efyuululo lange fiyo alushe, osheshi oo oshihafifo shomutima wange”! (Eps. 119:111) Mbela nafye ohatu dulika ngoo koipango yaJehova, ile omafimbo amwe ohatu kala tu udite i li omutengi kufye? Nonande omafimbo amwe ohatu mono shidjuu okutambula ko omayele, inatu teka omukumo. Ohatu dulu okupameka elineekelo letu mounongo waKalunga wa shiya ko. Natu ka kundafaneni eenghedi nhatu omo hatu dulu oku shi ninga.
PAMEKA ELINEEKELO LOYE OKUPITILA MEILIKANO
4. Oshike osho David a li a diinina monghalamwenyo yaye?
4 Ohamba David oya li ya pita momafimbo mawa nomomafimbo mai, ndele oya kala alushe ye lineekela mOmushiti wayo. Oya ti: “Omwene, omwenyo wange ohandi u yelula kuove. Kalunga kange, Oove tuu, handi lineekele.” (Eps. 25:1, 2) Oshike sha li sha kwafela David a kale e lineekela Xe womeulu?
5, 6. Eendjovo daJehova otadi tu lombwele shike shi na sha nekwatafano olo David a li e na naJehova?
5 Ovanhu vahapu ohava ilikana ashike kuKalunga ngeenge ve li momaupyakadi a kwata moiti. Ongahelipi ngeenge omupambele ile kaume koye oha popi ashike naave ngeenge a pumbwa oshimaliwa ile a hala u mu ningile sha? Lwanima, otashi dulika u hovele okulimbililwa omalinyengotomheno aye okukonga ekwafo kwoove. Ndele David hasho a li ngaho. Ekwatafano laye naJehova ola ulika kutya oku na eitavelo nokwa kala e mu hole monghalamwenyo yaye aishe, momafimbo mai nomomafimbo mawa. — Eps. 40:9.
6 Diladila keendjovo daDavid eshi a li ta pandula nokuhambelela Jehova, tadi ti: “Omwene, Omwene wetu, edina loye la tumbalekwa shi fike nee peni kombada yedu alishe, Ove ou oshingepangelo shoye we shi tula kombada yomaulu.” (Eps. 8:2) Owa didilika tuu kutya David okwa li e na ekwatafano lopofingo naXe womeulu? Molwaashi David okwa li a kuminwa ounene netumbalo laJehova, oshe mu linyengifa e mu tange “efiku alishe.” — Eps. 35:28.
7. Ongahelipi hatu dulu okumona ouwa mokweehena popepi naKalunga meilikano?
7 Ngaashi David, nafye otwa pumbwa okukala hatu popi naJehova pandjikilile opo tu kale twe mu lineekela. Ombibeli oya ti: “Eheneni kuKalunga, opo nee Ye ta ehene kunye.” (Jak. 4:8) Okweehena popepi naJehova meilikano oku li yo onghedi ya denga mbada omo hatu dulu okupewa omhepo iyapuki. — Lesha 1 Johannes 3:22.
8. Omolwashike tuhe na okukala hatu ilikana hatu endulula oinima ya faafana?
8 Ngeenge to ilikana, mbela oho kwatwa keamo lokweendulula omautumbulilo a faafana lwoikando? Ngeenge osho, fimbo ino ilikana diladila manga kutya owa hala oku ka popya shike. Mbela kaume ile omupambele wetu ota ka kala ngoo a hafa ngeenge otwa kala hatu endulula oitya ya faafana efimbo keshe hatu popi naye? Otashi dulika a kale ehe na vali ohokwe yokupwilikina kufye. Oshoshili kutya Jehova ke na fiku a ka anye okupwilikina keilikano tali di komutima lomupiya waye omudiinini. Ashike otu na okuhenuka okweendulula oinima ya faafana ngeenge hatu ilikana.
9, 10. (a) Oshike hatu dulu okukwatela momailikano etu? (b) Oshike tashi dulu oku tu kwafela tu kale hatu ilikana omailikano taa ti sha?
9 Osha yela kutya katu na okutala ko eilikano li li oshinima shanafangwa ngeenge otwa hala okweehena popepi naKalunga. Apa ngoo pe fike hatu mbubulile Jehova omitima detu, opo ngoo tapa ka kala pe fike okweehena kwetu popepi naye noku mu lineekela. Ndele mbela oshike tu na okukwatela momailikano etu? Eendjovo daKalunga otadi nyamukula ta ti: “Oufyoona weni u shiivifileni Kalunga momailikano nomomaindilo pamwe nomapandulo.” (Fil. 4:6) Onghee hano, oshinima keshe osho tashi nyono po ekwatafano letu naKalunga ile tashi tula omwenyo wetu moshiponga tu li ovapiya vaye, otu na okwiilikana kombinga yasho.
10 Osha fimana okudilonga keendjovo domailikano ovapiya vaKalunga ovalumenhu novakainhu ovadiinini ovo omailikano avo a shangwa mOmbibeli. (1 Sam. 1:10, 11; Oil. 4:24-31) MOmapsalme omu na eendjovo domailikano mahapu oo a li a ilikanwa tashi di komutima nosho yo omaimbilo oo a li a imbilwa Jehova, oo taa holola omaliudo ovanhu, ngaashi oluhodi nosho yo ehafo linene. Ngeenge otwa konakona nawa eendjovo dovadiinini ovo, otashi ke tu kwafela tu kale hatu ilikana kuJehova omailikano taa ti sha.
DILONGA KOMADIMBULUKIFO AKALUNGA
11. Omolwashike twa pumbwa okudilonga komayele oo Kalunga he tu pe?
11 David okwa ti: “Ehepaululo lOmwene oli [shii] okulineekelwa shili, olo hali nongopaleke omalai.” (Eps. 19:8) Nokuli nonande katu na owino muhapu, ohatu ka kala ovanaendunge ngeenge otwa dulika koipango yaKalunga. Ashike omayele amwe oo e li mOmishangwa otu na okudilonga kuo opo tu mone mo ouwa pauyadi. Osho osho yo shi na okukala ngaho ngeenge tashi uya pokukanyatela oudiinini wetu eshi hatu yelekwa kofikola ile koilonga, hatu popile etaleko laKalunga li na sha nohonde, okudiinina omufika wetu wopaKriste wokuhenombinga nokutula moilonga omafinamhango Ombibeli e na sha nokudjala nokuliwapeka. Ngeenge otwa kala tu na etaleko la fa laKalunga moinima oyo, otashi ke tu kwafela tu lilongekidile omaupyakadi oo hatu ka shakeneka. Kungaho, opo ashike hatu ka dula okutokola momitima detu kutya oshike tu na okuninga po ngeenge opa holoka onghalo yonhumba. Okudiladila nokulilongekida komesho yefimbo kwa tya ngaho, otaku tu kwafele tu henuke omaupyakadi mahapu. — Omayel. 15:28.
12. Oshike tu na okudilonga kusho osho tashi ke tu kwafela tu diinine omadimbulukifo aKalunga?
12 Mbela onghedi yetu yokukalamwenyo otai ulike ngoo kutya otu li oupafi pamhepo fimbo twa teelela Kalunga a wanife po osho e tu udanekela? Pashihopaenenwa, otwa itavela ngoo shili kutya Babilon Shinene oshi li pokuhanaunwa po? Mbela omanangeko noupuna omonakwiiwa, ngaashi omwenyo waalushe moparadisa kombada yedu, oku li ngoo oshili kufye paife ngaashi naanaa a li pehovelo eshi twe lihonga kombinga yao? Mbela natango ohatu longo ngoo nouladi moukalele ponhele yokupitifa komesho oinima yopaumwene? Ongahelipi shi na sha noinima ngaashi, eteelelo lenyumuko, okuyapulifwa kwedina laJehova nosho yo okuyukipalifwa kwounamapangelo waye? Mbela natango oinima oyo otwe i tala ko ngoo ya fimanenena? Okudilonga komapulo oo otashi tu kwafele tu kale twa tala ko omadimbulukifo aKalunga e li ‘efyuululo fiyo alushe’ ngaashi omupsalme a ti. — Eps. 119:111.
13. Omolwashike Ovakriste vomefelemudo lotete va li va nyengwa okuuda ko oinima imwe? Yandja oshihopaenenwa.
13 Oinima imwe oyo i li mOmbibeli otashi dulika itatu ke i uda ko lela paife molwaashi efimbo laJehova loku i yelifa inali fika manga. Jesus okwa li a lombwela ovayapostoli vaye lwoikando kutya oku na okuhepekwa nokudipawa. (Lesha Mateus 12:40; 16:21.) Ndele ovayapostoli kava li ve udite ko osho a li a hala okutya. Ove ke shi uda ko ashike konima yefyo nenyumuko laye eshi a li a lundulukila molutu lopambelela nokulihololela ovahongwa vonhumba nokwa li a patulula omadiladilo avo opo va ude ko nawa Omishangwa. (Luk. 24:44-46; Oil. 1:3) Sha faafana, ovashikuli vaKristus kava li va uda ko kutya Ouhamba waKalunga otau ka dikwa po meulu, fiyo osheshi va li va tililwa omhepo iyapuki pOpentekoste 33 O.P. — Oil. 1:6-8.
14. Ovamwatate vahapu ova tula po oshihopaenenwa shiwa shilipi pehovelo lefelemudo eti-20, nonande ova li ve na eudeko la puka li na sha nomafiku axuuninwa?
14 Pehovelo lefelemudo eti-20, napo opa li eudeko la puka mokati kOvakriste vashili li na sha ‘nomafiku axuuninwa.’ (2 Tim. 3:1) Pashihopaenenwa, mo 1914, vamwe ova li tava diladila kutya otava i meulu momudo oo. Molwaashi inava ya mo pefimbo opo va li va teelela, ova li va twikila okukonakona Omishangwa noukeka nova mona kutya ope na oilonga ihapu yokuudifa i na okulongwa. (Mark. 13:10) Onghee hano, mo 1922, omumwatate J. F. Rutherford, oo a li ta kwatele komesho oilonga yokuudifa, okwa li a lombwela ovo va li poshoongalele shopaiwana moCedar Point, moOhio, shaU.S.A. ta ti: “Taleni, Ohamba otai pangele! Nye ovakalelipo vayo voku shi shiivifa. Onghee hano, udifeni, udifeni, udifeni, Ohamba nouhamba wayo.” Okudja opo okuyuka komesho, okuudifwa ‘kwevangeli louhamba’ okwa kala oko haku didilikifa mo ovapiya vaJehova vokunena. — Mat. 4:23; 24:14.
15. Ongahelipi hatu dulu okumona ouwa mokudilonga konghedi omo Kalunga a li a ungaunga novapiya vaye?
15 Ngeenge otwa dilonga keenghedi dikumwifi omo Jehova a kala ta wilike oshiwana shaye shonale noshokunena, ohatu ka kala twe lineekela filufilu kutya ota ka dula okuwanifa po ehalo nelalakano laye monakwiiwa. Ndele pefimbo opo tuu opo, omadimbulukifo aJehova otae tu kwafele tuha dimbwe omaxunganeko aye oo taa ka wanifwa. Ohatu dulu okukala noushili kutya okuninga ngaho otaku ke tu kwafela tu pameke elineekelo letu momaudaneko aye.
OKULONGELA KALUNGA OTAKU DULU OKUPAMEKA ELINEEKELO LOYE
16. Omanangeko noupuna elipi hatu ka mona ngeenge otwa kala ovaladi moukalele?
16 Kalunga ketu, Jehova, oku na eenghono dinene noha katuka eenghatu. Omupsalme okwa li a pula ta ti: “Olyelye ngaashi Oove? Oove omunaenghono.” Okwa li a weda ko vali ta ti: ‘Eke loye ola pama, nolulyo loye ola yeluka.’ (Eps. 89:9, 14) Metwokumwe neendjovo odo, Jehova oha pandula noha nangeke noupuna eenghendabala odo hatu ningi mokupitifa komesho oinima yOuhamba. Oku wete kutya ovapiya vaye, kashi na nee mbudi kutya ovalumenhu ile ovakainhu, ovakulunhu ile ounona, kave fi ovananyalo noihava “li omungome wondede.” (Omayel. 31:27) Ngaashi Omushiti wetu, nafye ohatu kala twe lipyakidila moilonga yopamhepo. Okulongela Kalunga nomutima aushe ohaku tu etele ouwa pauhandimwe, noha nangeke noupuna oukalele wetu, molwaashi ohashi mu hafifa neenghono. — Lesha Epsalme 62:13.
17, 18. Ongahelipi okushikula omalombwelo aJehova taku tu kwafele tu kale twe mu lineekela? Yandja oshihopaenenwa.
17 Omonghedi ilipi okushikula omalombwelo aJehova taku tu kwafele tu kale twe mu lineekela? Diladila kehokololo lOmbibeli li na sha naashi Ovaisrael va li tava i mEdu lEudaneko. Jehova okwa li a lombwela ovapristeri ovo va li va humbata oshikefa shehangano va ende fiyo omOmulonga waJordan. Ndele eshi ovanhu ve li pokufika pomulonga oo, ova li va mona kutya omulonga owa yada omolwodula nomeva okwa li taa kunguluka neendelelo. Mbela Ovaisrael ova li ve na okuninga po shike? Mbela ova li ve na okuonga onhanda komunghulo womulonga opo va teelele omeva a ninipale oule woivike ile shi dulife po? Ahowe, ova li ve lineekela filufilu muJehova nokushikula omalombwelo aye. Oshidjemo? Ombibeli oya ti: ‘Ovapristeri ava hava humbata oshikefa eshi eemhadi davo da lyata omeva okominghulo, omeva aa taa di kombinga yopombada okwa li a kanghama. Novanhu va taulula monhele ya shaama naJeriko. Ndelenee Ovapristeri ava va humbata oshikefa shehangano lOmwene ova kala ofika inave linyenga poukukutu momulonga waJordan, fimbo Ovaisrael aveshe tava tauluka poukukutu.’ (Jos. 3:12-17) Diladila ashike kunghee sha li shitunhula okumona omeva aeshe oo a li taa kunguluka a kanghama! Nopehe na omalimbililo, eitavelo lOvaisrael muJehova oli na okukala la li la pamekwa molwaashi ova li ve lineekela momalombwelo aye.
18 Oshoshili kutya Jehova iha longele ovapiya vaye vokunena oikumwifilonga ya tya ngaho, ndele oha nangeke noupuna eenghatu davo odo tadi ulike kutya ove na eitavelo. Eenghono daKalunga tadi longo ohadi va pameke opo va dule okuwanifa po oshilonga shavo shokuudifa etumwalaka lOuhamba mounyuni aushe. Ondombwedi yotete yaJehova, omunyumunwa Kristus Jesus, oya li ya shilipaleka ovahongwa vayo kutya otai ke va yambidida moshilonga osho sha fimana, eshi ya ti: ‘Indeni hano ka ningeni ovanhu aveshe ovalongwa vange, Ame ondi li pamwe nanye omafiku aeshe fiyo okexulilo lefimbo lounyuni.’ (Mat. 28:19, 20) Eendombwedi dihapu odo da li di na eehoni ile dimbada, oda mona nghee omhepo iyapuki yaKalunga ye di pameka di dule okukala hadi popi novanhu ovo dihe shii eshi tadi longo moukalele. — Lesha Epsalme 119:46; 2 Ovakorinto 4:7.
19. Eshilipaleko lilipi tu na, nonande otu omangabeko onhumba?
19 Ovamwatate novamwameme vamwe ove na omangabeko opalutu manene omolwomikifi ile oukulupe. Ndele otava dulu okukala noushili kutya “Xe yefilonghenda naKalunga kehekeleko alishe” oku udite ko eenghalo dOmukriste keshe washili. (2 Kor. 1:3) Oha pandula keshe osho hatu ningi mokuxumifa komesho oinima yOuhamba. Atusheni otwa pumbwa okukaleka momadiladilo kutya, eitavelo letu mekuliloyambo laKristus olo unene tali ke tu xupififa, ashike otu na okulonga ngaashi hatu dulu. — Heb. 10:39.
20, 21. Omeenghedi dilipi hatu dulu okuulika kutya otwe lineekela muJehova?
20 Okulongela kwetu Kalunga okwa kwatela mo okulongifa ngaashi hatu dulu efimbo letu, eenghono nosho yo oiniwe yetu. Heeno, otwa hala ‘okulonga oshilonga shomuudifi wevangeli’ nomutima aushe. (2 Tim. 4:5) Osho ohatu shi ningi nehafo molwaashi otashi kwafele vamwe ‘va fike meshiivo loshili.’ (1 Tim. 2:4) Osha yela kutya, okufimaneka nokutanga Jehova, ohaku tu etele oupuna wopamhepo. (Omayel. 10:22) Otashi tu kwafele yo tu kale tu na elineekelo la pama mOmushiti wetu. — Rom. 8:35-39.
21 Ngaashi twe shi kundafana nale, okulineekela omayele aJehova opandunge ihaku uya ashike ngahenya, ndele otaku pula eenghendabala. Onghee hano, lineekela Jehova okupitila meilikano. Dilonga kunghee a wanifa po ehalo laye monakudiwa nonghee te ke shi ninga monakwiiwa. Twikila okupameka elineekelo loye muJehova eshi to mu longele. Omadimbulukifo aJehova otaa kalelele, onghee naave oto dulu okukala nomwenyo fiyo alushe ngeenge owa kala to yandje elitulemo kuo.


text:
EHOKOLOLO 24
Josef ta yeleke ovamwaxe
JOSEF okwa li a hala okutala ngeenge ovamwaxe 10 ova lundulula ngoo oikala yavo ile ove na onyanya natango. Onghee hano, okwe va ula a ti: ‘Nye eendadi. Omwe uya okutala apa oshilongo shetu sha heva.’
Ove mu nyamukula tava ti: ‘Ahowe, katu fi eendadi. Fye ovanhu vawa. Atushe otwa dalwa kuxe umwe. Otwa li 12, ndele umwe ke ko vali. Onghelo yetu oya fyaala natate keumbo.’
Josef okwa li te liningifa a fa ina dimina osho tava popi. Okwa tulifa omumwaxe wedina Simeon modolongo, ndele ta efa vakwao va pewe oikulya nova shune keumbo. Ashike okwe va lombwela a ti: ‘Eshi tamu ka aluka, omu na okweetelela onghelo yeni.’
Eshi ovamwaxe va fika keumbo kuKanaan, ova hepaululila xe Jakob ashishe osho sha li sha ningwa po. Eshi Jakob a uda ehokololo olo, okwa li a nyemata neenghono. Okwa lila a ti: ‘Josef ke po vali, ndele naSimeon vali. Itandi ke mu pitika nandenande mu ye nonghelo yange Benjamin.’ Ndele eshi oikulya yavo ya li pokupwa po, Jakob okwa efa Benjamin a ye novamwaxe kuEgipti opo va dule oku ka mona oikulya.
Eshi Josef e va mona tave uya ve li nondenge yaye Benjamin, okwa li a hafa neenghono. Ndelenee ovamwaxe vaJosef kava li va shiiva natango kutya omulumenhu oo a fimana oJosef. Josef okwa li a ninga po vali oshinima shimwe opo a yeleke ovamwaxe 10.
Okwa lombwela ovapiya vaye va tule oikulya momakutu ovamwaxe. Ndele okwa li a tulifa meholeko eholo laye loshisilveri mekutu laBenjamin. Eshi ovamwaxe vaJosef va ya kokule kanini, Josef okwa tuma ovapiya vaye ve va shikule. Ovapiya vaye eshi ve va hanga, ova pula tava ti: ‘Omolwashike mwa vakela po eholo lomwene wetu loshisilveri?’
Ovamwaxe vaJosef aveshe ova nyamukula tava ti: ‘Inatu vaka po eholo laye. Tu hadeni, ndele ngeenge omwe li mono, ou e li kwete na dipawe.’
Ovapiya vaJosef ova hada momakutu aeshe, ndele ova hanga eholo olo mekutu laBenjamin ngaashi sha ulikwa mefano olo. Ovapiya ova ti: ‘Nye indeni amushe, ashike Benjamin ohatu i naye.’ Mbela ovamwaxe 10 ova li va ninga po shike?
Aveshe ova li va shuna naBenjamin keumbo laJosef. Josef okwa lombwela ovamwaxe 10 a ti: ‘Nye otamu dulu okuya keumbo, ndele Benjamin ota fyaala po a ninge omupika wange.’
Opo nee Juda okwa lombwela Josef a ti: ‘Tate ota ka fya ngeenge onda shuna ndihe na omumati ou, molwaashi oku mu hole neenghono. Onghee hano, nandi ninge omupika woye ponhele yomumati oo, ove to mu efa a shune keumbo.’
Paife Josef okwa mona kutya mboli ovamwaxe kave na vali oikala ii. Kava li vali ovakwanyanya. Natu ka taleni kutya Josef ota ka ninga po shike mehokololo tali landula.
Genesis 42:9-38; 43:1-34; 44:1-34.


text:
Mbela Eendombwedi daJehova oda lundulula omahongo Ombibeli opo a twe kumwe neitavelo lado?
Hasho nandenande. Ndele mepingafano naasho, ngeenge otwa didilike kutya oshinima shonhumba osho twa itavela kashi li metwokumwe filufilu naasho Ombibeli tai ti, ohatu lundulula osho twa itavela.
Fimbo inatu hovela okunyanyangida o-New World Translation of the Holy Scriptures mo 1950, otwa konakona tete Ombibeli. Otwa li twa longifa etoloko keshe olo li li po, nokukanghamekela eitavelo letu kwaasho twa konakona. Natu ka taleni komahongo manini omwaao a kala a itavelwa kEendombwedi daJehova, ndele to konakona ove mwene ngeenge otaa tu ngoo kumwe naasho Ombibeli tai hongo lela.
Osho twa itavela: Kalunga ke fi Omukwatatu. Oshifo shoZion’s Watch Tower shaJuli 1882, osha ti: “Ovaleshi voshifo shetu ove shii kutya, fimbo twa itavela muJehova naJesus nosho yo momhepo iyapuki, otu na okuhenuka filufilu omahongo ehe li pamishangwa oo kutya ovo ove li Ookalunga vatatu muumwe, ile ngaashi vamwe hava ti, Kalunga umwe movanhu vatatu.”
Osho Ombibeli tai hongo: “Omwene Kalunga ketu, Oye Omwene aeke.” (Deuteronomion 6:4) “Fye otu na Kalunga umwe, oTate, omuou mwa dja aishe, nefikilo letu omuye, nOmwene umwe, Jesus Kristus, omolwaou aishe i li po, nafye yo omolwaye.” (1 Ovakorinto 8:6) Jesus okwa ti: “Tate oku dule nge.”—Johannes 14:28.
. Osho twa itavela: Kaku na omundilo woheli hamu hepekwa ovanhu. Oshifo shoZion’s Watch Tower shaJuni 1882, osha li sha tofa mOvaroma 6:23 mOmbibeli yo-King James Version, oyo ya ti: “Ondjabi youlunde oyo efyo,” nosha popya yo sha ti: “Etumbulo olo inali yela tuu noli li paunafangwa! Ashike otashi kumwifa eshi ovanhu vahapu ovo va tala ko Ombibeli i li Eendjovo daKalunga eshi tava twikile okukala va itavela osho tashi kondjifafana nomushangwa oo mokukoleka kutya Ombibeli otai hongo kutya, ondjabi youlunde oyo okuhepekwa fiyo alushe.”
Osho Ombibeli tai hongo: “Omwenyo tau nyono u nokufya.” (Hesekiel 18:4, 20) Ovatondi vaKalunga itava ka hepekwa fiyo alushe, ndele otava ka “hanaunwa po fiyo alushe.”—2 Ovatessaloniki 1:9, King James Version.
Osho twa itavela: Ouhamba waKalunga epangelo lolela, ndele kau fi onghalo yomomutima. Oshifo shoZion’s Watch Tower shaDesemba 1881, osha popya shi na sha nOuhamba waKalunga sha ti: “Nopehe na omalimbililo, okudikwa po kwouhamba oo, okwa kwatela mo okufinda omauhamba aeshe okombada yedu.”
Osho Ombibeli tai hongo: “Pomafiku eehamba dinya Kalunga ou komeulu ota ka dika ouhamba itau ka teka po fiyo alushe, nepangelo lawo itali ka yandjwa koshiwana shimwe. Ndele owo otau ka nyanyaula notau ka teyaula omauhamba aeshe noku a xulifa po, ndelenee owo vene tau ka kala fiyo alushe.”—Daniel 2:44.
Mbela omahongo Eendombwedi daJehova otaa yambididwa ashike ko-New World Translation?
Hasho, molwaashi onghee ngoo hatu twikile okulongifa omatoloko e lili noku lili eembibeli moilonga yetu yokuyandja oundombwedi. Ashike nonande ohatu longifa o-New WorldTranslation mokukonakona Ombibeli navamwe nohatu i yandje oshali, ohatu hafele yo okukonakona naavo va hala okulongifa omatoloko eembibeli oo ve na.
Lihonga shihapu
Oshili yOmbibeli oya li ya hololwa vali ngahelipi?
Ongahelipi hatu dulu okukala noushili kutya otu na eudeko lashili laasho Ombibeli tai hongo?


text:
OSHIPALANYOLE SHOKOMBADA | KALUNGA OHA TALE KO NGAHELIPI OITA?
Etaleko laKalunga li na sha noita kunena
Ovanhu kunena ohava fininikwa navahapu ohava ilikana kuKalunga va mone epepelelo nokulipula ngeenge onava ka mone ngoo epepelelo. Mbela Kalunga oha udu ngoo ekemo lavo? Ongahelipi shi na sha naavo hava kendabala okulwa opo va xulife po omafininiko? Mbela Kalunga oha yambidida ngoo eenghendabala davo nokutala ko oita yavo tai dulu okuyukifa oinima?
Shotete, tala eendjovo edi tadi hekeleke: Kalunga oku wete okumona oixuna oko ku li mounyuni kunena, nokwa hala okuninga po sha shi na sha na ko. (Epsalme 72:13, 14) Kalunga okwa udaneka mEendjovo daye, Ombibeli, kutya ‘ava va hepekwa, otava ka mona etulumuko.’ Mbela otashi ka ningwa naini? “Omokuholoka kwOmwene Jesus, fiku ta di meulu pamwe novaengeli vaye ovanaenghono, . . . fiku ta handukile ava inava shiiva Kalunga noitava dulika kevangeli lOmwene wetu Jesus.” (2 Ovatessaloniki 1:7, 8) Jesus ote ke uya monakwiiwa ‘mefiku linene laKalunga omunamapangelo aeshe,’ efiku olo la shiivika nawa Harmagedon. — Ehololo 16:14, 16.
Moita yomonakwiiwa, Kalunga ita ka longifa ovanhu ndele Omona waye, Jesus Kristus, pamwe novaengeli ovanaenghono opo va ka lwife ovakolokoshi. Etangakwaita lomeulu otali ka xulifa po omafininiko aeshe. — Jesaja 11:4; Ehololo 19:11-16.
Etaleko laKalunga li na sha noita nokunena inali lunduluka. Natango Kalunga oku wete sha wapala okweeta oita opo a xulife po omafininiko noukolokoshi. Ngaashi twe shi mona mondjokonona, Kalunga oye mwene ha tokola kutya onaini oita ina okuluwa nonokutya oolyelye tava ka lwa. Kalunga okwa tokola nale kutya oita yomonakwiiwa oyo tai ka xulifa po oukolokoshi nokuhandukila ovafininiki otai ka luwa kOmona waye, Jesus Kristus. Osho otashi ulike kutya oita oyo tai luwa kombada yedu kunena Kalunga ine i hokwa, kashi na nee mbudi kutya otai eta oidjemo ilipi.
Oku shi faneka: Natu tye nee ngeno ounona vavali ova hovela okulwa omanga xe a dja po. Opo nee ova efa manga okulidenga ndele tava dengele xe ongodi. Umwe ota popi kutya mukwao oye a hovela oku mu denga, ofimbo mukwao ta ti okwa ningwa nai ku mukwao. Aveshe ova lombwela xe nelalakano va popilwe. Eshi xe a pwilikina kuvo, okwe va lombwela kutya inava lwa vali fimbo te uya keumbo a yukife oinima. Ounona ova teelela ashike okafimbo kanini, ndele tava hovele okulwa natango. Eshi xe a fika meumbo, ka li a hafela eenghatu davo nokwe va handukila aveshe molwaashi inava dulika kuye.
Kunena oiwana oyo hai lwifafana ohai pula ekwafo kuKalunga. Ashike Kalunga iha kufa ombinga moita oyo. Ponhele yaasho, Ombibeli otai ti: “Inamu alulila nande omunhu owii waye.” (Ovaroma 12:17, 19) Kakele kaasho, Kalunga okwa popya kutya ovanhu ove na ‘oku mu teelela’ a katuke onghatu, naasho ote ke shi ninga puHarmagedon. (Epsalme 37:7) Ngeenge oiwana oya dopa okuteelela Kalunga a katuke onghatu, ndele tai lu, Kalunga oha taleko oita oyo i li elongifo leenghono noine ihokwa. Onghee hano, puHarmagedon Kalunga ota ka ‘handukila oiwana aishe’ lumwe aluke ‘mokuxulifa po oita fiyo okeengaba dedu.’ (Epsalme 46:10; Jesaja 34:2) Oita aishe otai ka xulifwa po puHarmagedon.
Okuxulifwa po kwoita otaku ka kala limwe lomomanangeko noupuna Ouhamba waKalunga. Jesus okwa popya epangelo olo meilikano laye olo li shiivike nawa a ti: “Ouhamba woye nau uye; ehalo loye nali wanifwe kombada yedu yo ngaashi meulu.” (Mateus 6:10) Ouhamba waKalunga itau ka xulifa po ashike oita ndele otau ka xulifa po yo ovakolokoshi ovo hava eta oita. * (Epsalme 37:9, 10, 14, 15) Onghee hano, itashi kumwifa eshi ovashikuli vaJesus va teelela nodjuulufi oku ka mona omanangeko noupuna Ouhamba waKalunga. — 2 Petrus 3:13.
Mbela otu na okuteelela oule wefimbo li fike peni Ouhamba waKalunga u uye u xulife po okumona oixuna akushe, omafininiko noukolokoshi? Omaxunganeko Ombibeli oo taa wanifwa otaa ulike kutya otu li ‘momafiku axuuninwa’ onghalelo ei yoinima. (2 Timoteus 3:1-5) * Ouhamba waKalunga otau ka xulifa po onghalelo yomomafiku axuuninwa diva noita yaHarmagedon.
Ngaashi twe shi mona metetekelo, ovo tava ka hanaunwa po poita ya xuuninwa yaHarmagedon ovo vo inava “dulika kevangeli lOmwene wetu Jesus.” (2 Ovatessaloniki 1:8) Ashike, dimbuluka kutya Kalunga iha hokwa efyo lovanhu nokuli nolovahenakalunga. (Hesekiel 33:11) Kalunga “ina hala pa kane nande umwe” moita oyo ya xuuninwa nomolwaashi onghundana iwa kombinga yOmwene wetu Jesus i na ‘okuudifilwa ounyuni aushe i ningile oiwana aishe ondombwedi’ fimbo exulilo inali uya. (2 Petrus 3:8, 9; Mateus 24:14; 1 Timoteus 2:3, 4) Kunena ovanhu ove na omhito yokulihonga kombinga yaKalunga okupitila moilonga yokuudifa yEendombwedi daJehova oyo tai longwa mounyuni aushe, okudulika kevangeli laJesus nokuteelela efimbo olo eshi itapa ka kala vali oita.
^ okat. 9 Ouhamba waKalunga otau ka xulifa po yo efyo olo li li omutondi wovanhu. Ngaashi sha yelifwa metukulwa 7, lembo Ombibeli otai hongo lela shike? la nyanyangidwa kEendombwedi daJehova. Kalunga ota ka nyumuna ovanhu omamiliyona mwa kwatelwa vahapu ovo va fila moita momukokomoko womido.
^ okat. 10 Opo u mone ouyelele muhapu u na sha nomafiku axuuninwa, tala etukulwa 9 lembo Ombibeli otai hongo lela shike? la nyanyangidwa kEendombwedi daJehova.
Lihonga shihapu
Omolwashike ihamu i moita?
Eendombwedi daJehova oda shiivika mounyuni aushe kutya ihadi i moita. Lihonga kutya omolwashike tu na omufika wa tya ngaho.


text:
Ongahelipi hatu dulu okukwafela vamwe meemhumbwe davo?
OMUKULUNHUONGALO wedina François womoshilongo shimwe osho opo tashi putuka okwa ti: “Konima yomahoololo, ovanhu ova li va tukula ouxwapindi, naasho osha li sha fininika Eendombwedi daJehova omayovi di fiye po omaumbo ado. Oikulya nomiti douhaku kaya li ya henena noya li ya ninga ondilo neenghono. Eembaanga oda li da pata, oimaliwa oya li ya pwa mo momashina amwe naamwe kaali taa longo.”
Ovamwatate vokoshitaimbelewa ova li va twala meendelelo oimaliwa noikwafa yopaulumomhumbwe kEendombwedi odo da li da fiya po omaumbo ado noda li da ongala pOmalupale Ouhamba moshilongo ashishe. Eengudu deemhilameno oda li da tula omainda meendjila, ashike molwaashi eengudu adishe oda li di shii kutya Eendombwedi ihadi kufa nandenande ombinga moinima yopapolitika, oda li hadi pitike oihauto yehangano i pite po.
François okwa ti: “Ofimbo twa li mondjila twa yuka kOlupale lOuhamba, ovaumbi ova li va hovela okuumba ohauto yetu. Ashike eeholo oda pita ashike pokati ketu. Eshi twa ka mona omukwaita a yuka kufye e na oshilwifo meke, otwa shunifa ohauto monima ndele hatu i tanauna notwa endelela tu shune koshitaimbelewa. Otwa pandula Jehova eshi twa xupa. Mefiku la ka landula ko, ovamwatate 130 ovo va li mOlupale lOuhamba olo ova li va dula okudja mo nokuya konhele ya amenwa. Vamwe ova li ve uya koshitaimbelewa notwa kala hatu va wanifile po eemhumbwe davo dopamhepo nodopalutu fiyo osheshi omakuyunguto a xula po.”
François okwa ti vali: “Lwanima oshitaimbelewa osha ka yakula eenhumbwafo dihapu da dja kovamwatate moshilongo ashishe, omo va popya kutya ova pandula neenghono. Okumona nghee ovamwaxe vokoitukulwa imwe ve va yambidida osha li she va kwafela va kale ve lineekela filufilu muJehova.”
Ngeenge ovamwatate novamwameme ova hangika koiponga, kutya nee oyopaushitwe ile oyoyo hai etifwa kovanhu, ihatu va lombwele va ka ‘xuxumukwe vo ve likutife.’ (Jak. 2:15, 16) Ndele ponhele yaasho, ohatu kendabala okufila oshisho eemhumbwe davo dopalutu. Sha faafana, konima eshi ovahongwa vomefelemudo lotete va li va londwelwa kutya otaku uya ondjala, ‘ovalongwa aveshe ova li va pangela omhangela okuyandja oikwafa, keshe ou shi fike peenghono daye, i tuminwe ovamwatate venya ve li muJudea.’ — Oil. 11:28-30.
Tu li ovapiya vaJehova, otwa halelela okukwafela painiwe oohandimwe ovo va hepa. Ashike ovanhu ove na yo omhumbwe yopamhepo. (Mat. 5:3) Jesus okwa pa ovashikuli vaye oshinakuwanifwa shoku ka ninga ovanhu ovahongwa, opo ovanhu va kwafelwe va mone kutya ove na omhumbwe oyo yopamhepo nova katuke eenghatu ve i wanife po. (Mat. 28:19, 20) Fyeni pauhandimwe ohatu yambe po efimbo letu lihapu, eenghono detu noiniwe yetu opo tu wanife po oshinakuwanifwa osho. Ndele tu li ehangano, ohatu longifa omayambidido opashimaliwa opo tu kwafele ovanhu painiwe, ashike omayambidido ohaa longifwa unene nelalakano lokuxumifa komesho oinima yOuhamba nokutandavelifa onghundana iwa. Kungaho, ohatu ulike kutya otu hole Kalunga nosho yo ovanhu vakwetu. — Mat. 22:37-39.
Ovo hava yambidida oilonga yomounyuni aushe yEendombwedi daJehova otava dulu okukala noushili kutya omayambidido avo ohaa longifwa monghedi ya yuka noya denga mbada. Mbela ito dulu okukwafela ovamwaxo ovo ve li momhumbwe? Mbela ino hala okuyambidida oilonga yokuninga ovanhu ovahongwa? Ngeenge osho, “ino anya okumonifila omukwanaluhepo ouwa, ngenge ho dulu oku shi ninga.” — Omayel. 3:27.


text:
OSHILESHWA 18
Jesus okwa li a longa oikumwifilonga
Jesus okwa li a longa oikumwifilonga opo a ulike kutya ota ka longifa ngahelipi eenghono daye dopauhamba
KALUNGA okwa li a pa Jesus eenghono opo a dule okulonga oikumwifilonga oyo ovanhu itava dulu oku i longa. Jesus okwa li a longa oikumwifilonga ihapu, naihapu yomuyo okwa li e i longa moipafi yeemhunga dovanhu. Oikumwifilonga oyo oya li ya ulika kutya Jesus oku na eenghono e dule eemhepo dowii nota dulu okukandula po omikundu odo ovanhu inava wanenena va nyengwa oku di kandula po filufilu. Paife natu ka taleni koihopaenenwa imwe.
Ondjala. Oshikumwifilonga osho Jesus a li a longa tete osho okushitukifa omeva omaviinyu. Oikando ivali, okwa li a palula ovanhu omayovi nomingome neeshi dinini. Peemhito adishe odo mbali oikulya oya li ya wanena ovanhu ndele tapa xupu.
Ouyahame. Jesus okwa li a velula “oudu keshe noungone aushe movanhu.” (Mateus 4:23) Okwa li yo a twikulula ovapofi, a fitulula omatwi eembolo, a velula ovanashilundu nosho yo ovo va li ve na oshinhona. Okwa li yo a velula oingudu noilema. Ka li a nyengwa okuvelula omukifi nande oumwe.
Eenghalo domhepo da nyika oshiponga. Pomhito imwe eshi Jesus novahongwa vaye va li tava tauluka Efuta laGalilea, omwa li mwa tukuluka oshikungulu shinene shomhepo. Osho osha li sha tilifa neenghono ovahongwa vaye. Jesus okwa tala mefuta ndele ta ti: “Mwena, ove u lote.” Opo nee omhepo oya lota. (Markus 4:37-39) Pomhito imwe, Jesus okwa li a enda kombada yomeva efuta fimbo mwa li mu na oshikungulu shinenenene. — Mateus 14:24-33.
Eemhepo dowii. Eemhepo dowii odi na eenghono di dule dovanhu. Ovanhu vahapu ohava nyengwa okukondjifa ovatondi vaKalunga ovo ovakwanyanya. Ndele peemhito dihapu, Jesus okwa li ha lombwele eemhepo dowii di dje mo movanhu, noda li hadi di mo. Jesus ka li ha tila eemhepo odo. Ndele mepingafano naasho, eemhepo dowii oda li di shii kutya Jesus oku na eenghonopangelo noda li hadi mu tila.
Efyo. Osha yukila ko eshi efyo tali ifanwa “omutondi wahauxuuninwa,” molwaashi kape na omunhu ta dulu oku li henuka. (1 Ovakorinto 15:26) Ashike nande ongaho, Jesus okwa li a nyumuna ovafi. Pashihopaenenwa, okwa li a nyumuna omonamati womufiyekadi umwe nosho yo okakadona kamwe oko ovadali vako va li va nyika oluhodi neenghono. Okwa li yo a nyumuna kaume kaye kopofingo Lasarus moipafi yeemhunga dovalilanghali, naasho osha li oshinima sha tongomana molwaashi opa hangwa pa pita omafiku ane lwaapo konima eshi Lasarus a fya. Nokuli novanhu ovo va li ve tonde filufilu Jesus ova li va dimina kutya okwa longa oshikumwifilonga osho. — Johannes 11:38-48; 12:9-11.
Omolwashike Jesus a li a longa oikumwifilonga aishe oyo? Ovanhu aveshe ovo Jesus a li a nyumuna ova ka fya vali. Ndele nande ongaho, oikumwifilonga yaJesus oya li yandja oumbangi wa fimanenena oo kutya, omaxunganeko aeshe matunhula e na sha nepangelo lOhamba yopaMessias otaa ka wanifwa. Kape na omalimbililo kutya Ohamba oyo Kalunga a nangeka po otai dulu okuxulifa po ondjala, ouyahame, eenghalo domhepo da nyika oshiponga, eemhepo dowii nosho yo efyo. Oikumwifilonga yaJesus oya li ya ulika kutya Kalunga okwe mu pa eenghono dokukandula po omaupyakadi aeshe oo.
— Oshileshwa eshi osha kanghamena kembo laMateus, Markus, Lukas nosho yo Johannes.
Lihonga shihapu
‘Kristus oye eenghono daKalunga’
Oikumwifilonga nomahongo aJesus Kristus otaa ulike shike shi na sha naJehova?